**Ministerstvo školstva, vedy, výskumu a športu**

**Slovenskej republiky**

**Výročná správa o stave vysokého školstva za rok 2014**

(Materiál vypracovaný v súlade s § 102 ods. 2 písm. c) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov)

**Bratislava august 2015**

Obsah

[Zoznam grafov v textovej časti správy 4](#_Toc427750163)

[Výročná správa o stave vysokého školstva za rok 2014 5](#_Toc427750164)

[Úvod 6](#_Toc427750165)

[Stručný prehľad najdôležitejších informácií o vysokom školstve v roku 2014 6](#_Toc427750166)

[Časť I 8](#_Toc427750167)

[1. Správa o činnosti vysokých škôl v roku 2014 8](#_Toc427750168)

[1.1 Právne podmienky 8](#_Toc427750169)

[1.2 Poskytovatelia vysokoškolského vzdelávania 8](#_Toc427750170)

[1.3 Poskytovanie vysokoškolského vzdelávania 8](#_Toc427750171)

[Systém vysokoškolského vzdelávania 8](#_Toc427750172)

[Študenti 9](#_Toc427750173)

[Prijímacie konanie na 1. stupeň 11](#_Toc427750174)

[Prijímacie konanie na 2. stupeň4) 13](#_Toc427750175)

[Dostupnosť štúdia pre občanov so špecifickými potrebami 13](#_Toc427750176)

[Vysokoškolská mobilita 14](#_Toc427750177)

[1.4 Zamestnanci vysokých škôl 14](#_Toc427750178)

[1.5 Vysokoškolská veda a technika 17](#_Toc427750179)

[Podprogram Vysokoškolská veda a technika 17](#_Toc427750180)

[Aktivity verejných vysokých škôl v rámci štátnych programov a projektov podporovaných Agentúrou na podporu výskumu a vývoja 18](#_Toc427750181)

[Publikačná činnosť 18](#_Toc427750182)

[1.6 Rozvoj vysokého školstva 20](#_Toc427750183)

[1.7 Systém sociálnej podpory študentov a sociálnych služieb 20](#_Toc427750184)

[Časť II 22](#_Toc427750185)

[2. Správa o hospodárení verejných vysokých škôl v roku 2014 22](#_Toc427750186)

[2.1 Výška dotácií zo štátneho rozpočtu verejným vysokým školám v roku 2014 a spôsob ich rozdelenia 23](#_Toc427750187)

[Výška dotácií zo štátneho rozpočtu verejným vysokým školám v roku 2014 23](#_Toc427750188)

[Spôsob rozdelenia dotácií zo štátneho rozpočtu verejným vysokým školám 24](#_Toc427750189)

[Jednotkové dotácie 26](#_Toc427750190)

[2.2 Výsledky hospodárenia verejných vysokých škôl za rok 2014 26](#_Toc427750191)

[Sumárne údaje zo súvah verejných vysokých škôl k 31. decembru 2014 26](#_Toc427750192)

[Sumárne údaje o výnosoch a nákladoch verejných vysokých škôl 28](#_Toc427750193)

[Štruktúra nákladov a výnosov v hlavnej činnosti 29](#_Toc427750194)

[Kapitálové výdavky 30](#_Toc427750195)

[Časť III 31](#_Toc427750196)

[3. Záver k správe 31](#_Toc427750197)

[Príloha č. 1 Medzinárodný projekt EUROSTUDENT V 33](#_Toc427750198)

[Denní študenti vysokých škôl 33](#_Toc427750199)

[Externí študenti vysokých škôl 35](#_Toc427750200)

# Zoznam grafov v textovej časti správy

Graf č. 1 Vývoj počtu študentov na vysokých školách 10

Graf č. 2 Vývoj počtu prihlášok, prijatí a zápisov, prihlásených (fyzické osoby), prijatých (fyzické osoby) a zapísaných (fyzické osoby) – fyzická osoba je za všetky školy zohľadnená len raz, aj keď sa zúčastnila viacerých prijímacích konaní. 12

Graf č. 3 Vývoj populácie 19-ročných, počtu maturantov, počtu zapísaných celkom (fyzické osoby) a zapísaných maturantov (fyzické osoby).................................................................... 13

Graf č. 4 Vývoj populácie 19-ročných, počtu maturantov, počtu zapísaných celkom (fyzické osoby) a zapísaných maturantov (fyzické osoby) ako percentuálny podiel na počte 19 ročných................................................................................................................................ 13

Graf č. 5 Vývoj priemerných platov zamestnancov verejných vysokých škôl........................ 15

Graf č. 6 Veková štruktúra vysokoškolských učiteľov vysokých škôl (vrátane štátnych)   
(minimálny vek, prvý kvartil, medián, tretí kvartil a maximálny vek).................................... 16

Graf č. 7 Zmeny v počte fyzických osôb k 31.12.2013 a 31.12.2014 zamestnaných na vysokej škole (vysokoškolský učiteľ, výskumný/umelecký pracovník) podľa funkcie, zdroj: Register zamestnancov vysokých škôl................................................................................................... 16

Graf. č 8 Priemerný citačný ohlas normalizovaný podľa vedného odboru (C-N CI) za roky 2010-2014 v porovnaní s priemernou svetovou hodnotou (pribl.1)........................................ 20

**Tabuľková príloha k správe**

# Výročná správa o stave vysokého školstva za rok 2014

Ministerstvo školstva, vedy, výskumu a športu Slovenskej republiky (ďalej len „ministerstvo“) v súlade s § 102 ods. 2 písm. c) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) každoročne vypracúva a zverejňuje výročnú správu o stave vysokého školstva. Tento dokument obsahuje výročnú správu o stave vysokého školstva za rok 2014 (ďalej len „správa“).

**V úvode správy** sú v stručnej forme **zhrnuté najdôležitejšie informácie** o vysokom školstve za rok 2014.

**Prvú časť správy** tvorí **správa o činnosti** vysokých škôl v Slovenskej republike (ďalej len „SR“) v roku 2014. Je zameraná na plnenie ich hlavných úloh v oblasti vysokoškolského vzdelávania, v oblasti vysokoškolskej vedy a techniky, v oblasti rozvoja a v oblasti sociálnej podpory študentov. **Druhá časť** je venovaná **hospodáreniu verejných vysokých škôl.** Správa je doplnená podrobnou **tabuľkovou prílohou.**

Správa vychádza z údajov, ktoré vysoké školy uviedli vo svojich výročných správach o činnosti a výročných správach o hospodárení za rok 2014, výkazníctva vysokých škôl za rok 2014 a ďalej z oficiálnych štatistických údajov a z údajov, ktoré má ministerstvo k dispozícii v rámci svojej koordinačnej činnosti. V správe sa využívajú aj poznatky získané na stretnutiach so Slovenskou rektorskou konferenciou, Radou vysokých škôl a Študentskou radou vysokých škôl.

Správa sa zaoberá najmä vysokými školami v pôsobnosti rezortu ministerstva školstva, teda verejnými vysokými školami a súkromnými vysokými školami, sčasti zahraničnými vysokými školami. Ak to nie je výslovne uvedené, nezaoberá sa vysokými školami v rezortoch obrany, vnútra a zdravotníctva. V ďalšom, ak nie je uvedené inak, vysokou školou sa rozumie verejná vysoká škola alebo súkromná vysoká škola. V časti o hospodárení sa správa zaoberá len verejnými vysokými školami.

Kvôli prehľadnosti sú jednotlivé odseky v ďalšom texte číslované priebežne.

* 1. Úvod
  2. Stručný prehľad najdôležitejších informácií o vysokom školstve v roku 2014

1. V roku 2014[[1]](#footnote-1)) bol celkový počet študentov **175 430,** z toho 104 515 žien**,** nastal **medziročný pokles počtu študentov** vysokých škôl o **13 455 (7,12 %)**, z toho **9 133** na verejných vysokých školách a **4 322** na súkromných vysokých školách. Rovnako sa znížil počet študentov iného štátneho občianstva (celkom o **319** študentov). Najviac študentov verejných vysokých škôl v prvých dvoch stupňoch študovalo v spoločenských vedách, náukách a službách (57,32 %, čo v porovnaní s predchádzajúcim rokom predstavovalo nárast o 2,67 percentuálneho bodu). Podiel žien na celkovom počte vysokoškolských študentov v roku 2014 dosiahol 59,58 % v prípade doktorandského štúdia 47,86 %. Podiel žien študentiek na súkromných vysokých školách bol 64,50 %.
2. V priebehu roka 2014 **riadne skončilo vysokoškolské štúdium** na verejných a súkromných vysokých školách **62 012** študentov, z toho 39 074 žien, čo predstavuje medziročný pokles o 5,73 % (3 767 študentov). Pod tento stav sa podpísal najmä pokles absolventov externej formy štúdia o **3 127**, pričom v dennej forme sa počet absolventov znížil o **640**.
3. O štúdium na vysokej škole v prvom stupni a spojenom prvom a druhom stupni sa uchádzalo **48 961 uchádzačov – občanov SR**, čo je opäť nižší počet ako v predchádzajúcich rokoch a oproti minulému roku pokles o 5 600 uchádzačov. Títo uchádzači na štúdium podali spolu s cudzincami **90 856 prihlášok**, čo je najnižší počet za ostatné roky. Od úspešných uchádzačov bolo uskutočnených **40 594** zápisov na štúdium, z toho 38 190 od osôb štátnej príslušnosti SR a 2 404 od cudzincov.
4. **Priemerný plat zamestnanca** verejnej vysokej školy v roku 2014 bol **1 042,60 €,** čo je **o 5,77 % viac** ako v roku 2013. Priemerný plat vysokoškolského učiteľa verejnej vysokej školy v roku 2014 bol 1 322,60 €, čo je o 6,22 % viac ako v roku 2013. V roku 2014 bol priemerný plat profesora verejnej vysokej školy **1 947,80  €,** čo predstavuje nárast o 5,32 %**.**
5. Veková štruktúra profesorov a docentov vysokých škôl sa medziročne významne nezmenila. Medián veku vysokoškolského učiteľa vo funkcii profesora bol 62 rokov.
6. **Podpora vysokoškolskej vedy a techniky** v rámci finančných prostriedkov vyčlenených na vysoké školstvo v kapitole ministerstva v roku 2014 predstavovala **143 113 463 €**.
7. V rámci schváleného rozpočtu na vysoké školstvo bola na dotácie verejným vysokým školám vyčlenená čiastka **442 296 981 €**. V priebehu roka 2014 bol schválený rozpočet verejných vysokých škôl upravený na objem **440 608 061 €.**
8. Verejné vysoké školy hospodária podľa rozpočtu výnosov a nákladov. **Celkové náklady** verejných vysokých škôl v roku 2014 **v hlavnej činnosti** predstavovali **680 833 699 €** a **celkové výnosy** verejných vysokých škôl v roku 2014 **v hlavnej činnosti boli 684 423 912 €**.
9. V roku 2014 skončilo s **kladným výsledkom hospodárenia** (hlavná a podnikateľská činnosť spolu) svoje hospodárenie **17 verejných vysokých škôl**. Hospodársky výsledok verejných vysokých škôl za rok 2014 v hlavnej činnosti bol zisk vo výške **3 590 214 €** a v podnikateľskej činnosti bol zisk v objeme **4 190 576 €.** Celkový hospodársky výsledok (pred odvedením dane z príjmov) bol **zisk v objeme 7 780 789 €**.
10. Správa a jej tabuľková príloha aj v tomto roku poskytuje ďalšie podrobné informácie o stave vysokého školstva v SR za rok 2014.
    1. Časť I
    2. 1. Správa o činnosti vysokých škôl v roku 2014
11. Prvá časť správy sa zameriava na hlavné činnosti vysokých škôl v roku 2014 a podmienky, za ktorých tieto činnosti vykonávajú.

1.1 Právne podmienky

1. V roku 2014 v rámci vykonávacích predpisov boli vydané:

* vyhláška MŠVVaŠ SR č. 157/2014 Z. z., ktorou sa novelizuje vyhláška o priznávaní sociálneho štipendia študentom vysokých škôl; okrem legislatívno-technických úprav sa zmenil spôsob určovania okruhu spoločne posudzovaných osôb v súvislosti s príjmom študenta získaného darovaním,
* opatrenie MŠVVaŠ SR oznámené pod č. 235/2014 Z. z., ktorým sa ustanovuje suma maximálneho ročného školného na akademický rok 2015/2016 pre študijné programy v externej forme štúdia uskutočňované na verejných vysokých školách a na štátnych vysokých školách.

1.2 Poskytovatelia vysokoškolského vzdelávania

1. V roku 2014 poskytovalo vysokoškolské vzdelávanie 20 verejných vysokých škôl, tri štátne vysoké školy a 13 súkromných vysokých škôl. Okrem nich oprávnenie na poskytovanie vysokoškolského vzdelávania na území SR malo aj päť zahraničných vysokých škôl, z toho štyri vysoké školy so sídlom v Českej republike, aktívne ho využívali dve[[2]](#footnote-2)) a jedna so sídlom v Nemeckej spolkovej republike (Hochschule Fresenius gGmbH), ktorej bolo udelené oprávnenie na poskytovanie vysokoškolského vzdelávania na území SR 20. augusta 2014.
2. Dňa 2. septembra 2013 požiadala právnická osoba Technologický Inštitút A. Ruprechta a. s. so sídlom v Bratislave o udelenie štátneho súhlasu na pôsobenie ako súkromná vysoká škola s názvom Technologický Inštitút A. Ruprechta so sídlom v Šamoríne, v roku 2014 o udelení štátneho súhlasu nebolo rozhodnuté.
3. Dňa 20. mája 2014 požiadala právnická osoba COGNOS Slovakia s.r.o., so sídlom v Bratislave o udelenie štátneho súhlasu na pôsobenie ako súkromná vysoká škola s názvom Vysoká škola ekonómie a podnikania so sídlom v Banskej Bystrici, v roku 2014 o udelení štátneho súhlasu nebolo rozhodnuté.
4. Na konci roka 2014 v Slovenskej republike pôsobilo 22 univerzitných vysokých škôl, dvanásť vysokých škôl, ktoré nie sú začlenené medzi univerzitné vysoké školy ani medzi odborné vysoké školy a dve odborné vysoké školy.

1.3 Poskytovanie vysokoškolského vzdelávania

#### Systém vysokoškolského vzdelávania

1. V roku 2014 bolo možné vysokoškolské vzdelanie v niektorom z jeho stupňov získať v 370 študijných odboroch. Prvý stupeň vysokoškolského vzdelávania bolo možné študovať v 178 študijných odboroch, druhý stupeň taktiež v 178 študijných odboroch, tretí stupeň vysokoškolského vzdelávania v 325 študijných odboroch. Študijné odbory sú rozčlenené do 9 skupín: výchova a vzdelávanie (10 odborov), humanitné vedy a umenie (45), sociálne, ekonomické a právne vedy (57), prírodné vedy (61), konštruovanie, technológie, výroba a komunikácie (67), poľnohospodárske a veterinárske vedy (39), zdravotníctvo (47), služby (22) a informatické vedy, matematika a informačné a komunikačné technológie (22).
2. V prípade sústavy študijných odborov SR bolo rozhodnuté o 24 podaných návrhoch na zmenu sústavy. V jednom prípade bolo rozhodnuté negatívne a navrhované zmeny neboli schválené. V 19 prípadoch bolo rozhodnuté pozitívne o zmenách v opisoch študijných odborov, a to o študijných odboroch: politológia, poľnohospodárska a lesnícka technika, orientálne jazyky a kultúry, muzikológia, psychológia, konštrukcie a procesy výroby drevárskych výrobkov, tanečné umenie, dejiny a teória divadelného umenia, dejiny a teória filmového umenia a multimédií, genetika, hutníctvo, výrobná technika, aplikovaná mechanika, vodné stavby, aplikovaná mechanika (opakovaný návrh na zmenu opisu študijného odboru), stavebníctvo, vodné hospodárstvo, hydromeliorácie, inžinierske konštrukcie a dopravné stavby. V ďalších dvoch prípadoch pozitívneho rozhodnutia išlo o zaradenie dvoch nových študijných odborov do sústavy, a to študijného odboru lesnícke technológie a študijného odboru ekosystémové služby lesov. V dvoch prípadoch bolo rozhodnuté o zrušení študijného odboru, a to študijného odboru teória politiky a hutníctvo kovov (obidva študijné odbory s odloženou účinnosťou od 1. januára 2016).
3. V roku 2014 minister školstva, vedy, výskumu a športu SR rozhodol na základe vyjadrenia Akreditačnej komisie o 291 právach vysokých škôl o spôsobilosti vysokej školy na jednotlivé činnosti podľa zákona o vysokých školách. Sumárne počty jednotlivých typov rozhodnutí sú nasledujúce:

|  |  |  |  |  |  |  |
| --- | --- | --- | --- | --- | --- | --- |
| Typ rozhodnutia | Študijné programy | | | | Habilitačné a inauguračné konanie | Spolu |
| I. stupeň | II. stupeň | spojeného I+II stupňa | III. stupeň |
| Priznanie práva (nové aj opätovné priznania) | 72 | 58 | 0 | 40 | 11 | 181 |
| Pozastavenie práva | 5 | 10 | 0 | 7 | 0 | 22 |
| Obnovenie práva | 8 | 20 | 0 | 13 | 0 | 41 |
| Odňatie práva | 2 | 2 | 0 | 0 | 2 | 6 |
| Zamietnutie žiadosti | 8 | 14 | 0 | 14 | 5 | 41 |
| Spolu | 95 | 104 | 0 | 74 | 18 | 291 |

1. V siedmych prípadoch bolo rozhodnuté o priznaní práva udeľovať absolventom spoločných študijných programov (slovenské vysoké školy v spolupráci so zahraničnými vysokými školami) príslušné akademické tituly.
2. Práva uskutočňovať habilitačné konanie a konanie na vymenúvanie profesorov bolo odňaté dvom vysokým školám, a to UVLF Košice a KU Ružomberok na základe vyjadrenia Akreditačnej komisie, že vysoké školy nedodržali pri vymenúvacom konaní kritériá na vymenovanie, čím sa uplatnila novela zákona o vysokých školách pre takéto prípady, účinná od 1. januára 2013.

#### Študenti

1. Medziročne bolo zaznamenané **zníženie** počtu študentov na vysokých školách na **175 430 študentov** (pokles o **13 455** študentov, o 7,12 %).Verejné vysoké školy zaznamenalimedziročný pokles počtu študentov o **9 133**, na súkromných vysokých školách počet študentov klesol o **4 322** študentov. Podiel študentov na súkromných vysokých školách tak medziročne klesol na **15,87 %** v porovnaní s predchádzajúcim rokom**.**
2. Podiel žien na celkovom počte študentov vysokých škôl dosiahol v roku 2014 hodnotu 59,58 %. V prípade verejných vysokých škôl to bolo 58,65 % a na súkromných školách 64,50 %. Z hľadiska formy štúdia mali ženy najvýraznejšie zastúpenie v rámci externého štúdia na prvom a druhom stupni, kde ich podiel dosiahol 65,88 %. Najvyšší podiel žien bol na UVLF Košice, kde bolo v roku 2014 viac ako osemdesiat percent (80,18 %) študentov ženského pohlavia.

Graf č. 1 Vývoj počtu študentov na vysokých školách

1. Klesajúca tendencia počtu študentov vysokých škôl sa prejavuje aj v oblasti výrazného znižovania počtu novoprijatých študentov na súkromné vysoké školy. Maximálny počet novoprijatých študentov na súkromné vysoké školy bol dosiahnutý v roku 2008 (11 840), v roku 2014 bolo prijatých 3 810 (medziročný pokles o 20,11 %). V prípade verejných vysokých škôl bol maximálny počet novoprijatých v roku 2006 (57 319), v roku 2014 bolo 29 985 novoprijatých (medziročný pokles o 8,61 %).
2. Z hľadiska formy štúdia pokračoval **pokles podielu študentov v externej forme**, keď ich podiel na celkovom počte študentov **v roku 2014 poklesol na 25,79 %** (v roku 2013 to bolo 27,80 %).
3. **Počet doktorandov** v dennej aj externej forme štúdia na verejných aj súkromných vysokých školách medziročne **poklesol o 901 študentov (10,26 %).** V dennej forme štúdia medziročne klesol o 518 doktorandov (10,27 %), v externej forme bol zaznamenaný pokles o 383 študentov (10,24 %). Na verejných vysokých školách bol počet študujúcich v doktorandskom štúdiu v porovnaní s predchádzajúcim rokom nižší o 822 (medziročný pokles o 9,98 %), na súkromných vysokých školách sa ich počet znížil o 79. Podiel doktorandov na celkovom počte študentov predstavoval 5,01 %. Najvyšší medziročný **pokles** o 239 doktorandov bol zaznamenaný na UK Bratislava, za ktorou nasledovala STU Bratislava s medziročným poklesom o 143 doktorandov. Najvýraznejší medziročný nárast počtu doktorandov mala PEVŠ Bratislava 13 a o 10 sa medziročne zvýšil počet doktorandov na UMB Banská Bystrica.
4. **Počet cudzincov** študujúcich v SR medziročne **klesol o 319** študentov, ich podiel na celkovom počte študentov sa však zvýšil o 0,26 percentuálneho bodu (na 5,97 %). Ženy boli medzi zahraničnými študentmi zastúpené 57,40 % podielom, pričom v prípade súkromných vysokých škôl ich podiel v rámci zahraničných študentov dosiahol 71,0 %.
5. Z pohľadu štatistickej klasifikácie odborov vzdelania **57,32 % zo všetkých študentov študovalo spoločenské vedy, náuky a služby.** Rovnako aj v prípade doktorandského štúdia je najviac doktorandov v spoločenských vedách a náukách (40,35 % doktorandov). V rámci súkromných vysokých škôl v spoločenských vedách, náukách a službách bolo 78,13 % študentov. Celkový podiel žien na vysokých školách dosiahol dominantné postavenie takmer vo všetkých skupinách odborov. Výnimku predstavovali iba technické vedy, náuky a služby (25,70 %) a vojenské a bezpečnostné vedy a náuky (28,74 %). Najvýraznejšiu prevahu mali v prípade zdravotníckych odborov (74,85 %).
6. V rámci spoločenských vied a náuk na prvých dvoch stupňoch vysokoškolského štúdia najväčší podiel tvoria študenti ekonomických vied (30,96 %; v porovnaní s predchádzajúcim rokom pokles o 0,67 percentuálneho bodu). V prípade súkromných vysokých škôl najväčší podiel tvoria študenti psychologických vied (39,62 % študentov súkromných vysokých škôl v skupine spoločenské vedy, náuky a služby, prvých dvoch stupňoch), v rámci dennej formy štúdia najviac, a to viac ako tretina (34,14 %) študentov súkromných vysokých škôl študuje ekonomické vedy.
7. **Na siedmich verejných vysokých školách študovalo viac ako polovica (53,44 %) študentov**, pričom rovných 24 % študentov študovalo na dvoch vysokých školách (UK Bratislava a STU Bratislava). Najväčší podiel doktorandov z počtu študentov vysokej školy mali VŠVU Bratislava (11,47 %), AU Banská Bystrica (9,85 %) a UK Bratislava (8,55 %). Najmenší podiel doktorandov z počtu študentov z verejných vysokých škôl mala UJS Komárno (1,70 %). Najväčší podiel doktorandov z počtu študentov zo súkromných vysokých škôl mala PEVŠ Bratislava (6,03 %). Najväčší podiel študentov cudzincov mala HUAJA Banská Štiavnica (36,11 %, z 36 študentov).
8. Z hľadiska veku **necelé dve tretiny (64,52 %) študentov v dennej forme** štúdia v prvých dvoch stupňoch vysokoškolského vzdelávania bolo vo veku **do 22 rokov** (vrátane). V prípade externej formy štúdia takmer polovica študentov na prvých dvoch stupňoch bolo starších ako 29 rokov (vrátane). Takmer dve tretiny (65,99 %) doktorandov v dennej forme štúdia mali vek do 27 rokov (vrátane), v externej forme štúdia boli viac ako tri štvrtiny doktorandov vo veku nad 29 rokov.
9. V priebehu roka 2014 **riadne skončilo** vysokoškolské štúdium (prvý až tretí stupeň) **62 012 študentov** (medziročný pokles o 3 767 absolventov), z nich 38 807 (62,58 %) v spoločenských vedách, náukách a službách. V rámci technických vied a náuk skončilo štúdium spolu 10 953 študentov (17,66 %). Absolventi doktorandského štúdia tvorili 3,43 % z počtu absolventov.
10. Podrobnejšie údaje sú uvedené **v tabuľkách č. 1 až 5.**
11. Podľa údajov Ústredia práce, sociálnych vecí a rodiny SR bolo v evidencii uchádzačov o zamestnanie v decembri 2014 z verejných a súkromných vysokých škôl **5 867** uchádzačov - absolventov vysokých škôl[[3]](#footnote-3)), z ktorých bolo **4 760** absolventov druhého, **1 105** absolventov prvého a dvaja absolventi tretieho stupňa. Z celkového počtu evidovaných absolventov verejných a súkromných vysokých škôl bolo 9,14 % v evidencii viac ako dvanásť mesiacov. Najviac absolventov bolo v evidencii sedem až deväť mesiacov (59,55 %).

#### Prijímacie konanie na 1. stupeň

1. V ostatných rokoch klesá počet uchádzačov o štúdium na vysokých školách (v prvom stupni vysokoškolského vzdelávania, resp. v študijných programoch spojeného prvého a druhého stupňa). V roku 2014 bolo podaných 87 109 (v prípade žien 52 996) prihlášok[[4]](#footnote-4)), čo je o 14 236 prihlášok menej ako v predchádzajúcom roku. **Počet uchádzajúcich sa o štúdium klesol na 48 961 občanov SR** (v prípade žien na 27 762). Kým počet 19-ročných klesol medzi rokmi 2004 – 2014 o 31,15 %, počet uchádzačov (občanov SR) o vysokoškolské štúdium za toto obdobie klesol o 35,89 %.

|  |
| --- |
| Graf č. 2 Vývoj počtu prihlášok, prijatí a zápisov, prihlásených (fyzické osoby), prijatých (fyzické osoby) a zapísaných (fyzické osoby) – fyzická osoba je za všetky školy zohľadnená len raz, aj keď sa zúčastnila viacerých prijímacích konaní. |

1. V roku 2014 sa na každých 100 prijatých uchádzačov nezapísalo na štúdium jedenásť uchádzačov. Celkovo bolo **prijatých** na štúdium **42 553 uchádzačov** a **zapísalo sa 37** **938**uchádzačov (fyzických osôb). Najviac, 28 035 uchádzačov, podalo prihlášku na štúdium spoločenských vied, náuk a služieb, z nich 84,74 % bolo na štúdium prijatých a zapísalo sa 20 172 uchádzačov, čo je 84,91 % z prijatých na študijné programy patriace do tejto skupiny študijných odborov. V prípade žien bolo na štúdium prijatých 23 813 uchádzačiek a zapísalo sa 21 154 uchádzačiek (fyzických osôb). Najviac 18 612 uchádzačiek, podalo prihlášku na štúdium spoločenských vied, náuk a služieb, z nich 85,70 % bolo na štúdium prijatých a zapísalo sa 13 503 uchádzačiek, čo je 84,65 % z prijatých na študijné programy patriace do tejto skupiny študijných odborov.
2. Najväčšia skupina uchádzačov o vysokoškolské štúdium mala **menej ako 20 rokov (vrátane)** (61,24 %, v prípade **dennej formy štúdia 72,40 % z uchádzačov**). V prípade externej formy štúdia takmer polovica (49,03 %) uchádzačov mala vek do 25 rokov (vrátane). Maturujúci v roku 2014 tvorili z uchádzačov 55,27 % (v dennej forme štúdia 65,54 %).
3. Podľa štatistických údajov v školskom roku 2013/2014 absolvovalo strednú školu s maturitou 47 780 žiakov (z toho 24 924 žien). O štúdium na vysokej škole v SR sa z nich uchádzalo 56,67 % absolventov (z absolventiek 64,38 %). Na štúdium na vysokej škole v SR sa zapísalo 45,23 % maturantov zo školského roka 2013/2014 (v prípade žien 51,14 % maturantiek).
4. Z hľadiska medzinárodných porovnávaní sa ako štandardný parameter uvádza podiel novoprijatých študentov na populácii 19-ročných. Pri **počte 19-ročných 60 991**[[5]](#footnote-5)) v roku **2014** dosiahol tento parameter pri počte novoprijatých **34 511**[[6]](#footnote-6)) hodnotu **56,58 %** (v roku 2013 bola hodnota 58,30 %, čo je pokles o 1, 72 percentuálneho bodu). Z celkového počtu populácie 19-ročných 60 991 v roku 2014 bolo na štúdium prijatých na dennú aj externú formu štúdia spolu 12 976 študentov, zapísalo sa 11 904 študentov (19,52 % 19-ročných). Na dennú formu štúdia bolo prijatých 12 587 a zapísaných 11 546 uchádzačov vo veku 19 rokov.

|  |  |
| --- | --- |
| Graf č. 3 Vývoj populácie 19-ročných, počtu maturantov, počtu zapísaných celkom (fyzické osoby) a zapísaných maturantov (fyzické osoby). | Graf č. 4 Vývoj populácie 19-ročných, počtu maturantov, počtu zapísaných celkom (fyzické osoby) a zapísaných maturantov (fyzické osoby) ako percentuálny podiel na počte 19-ročných. |

#### Prijímacie konanie na 2. stupeň4)

1. V roku 2014 bolo podaných **23 224 prihlášok** na štúdium na vysokej škole[[7]](#footnote-7)) v študijných programoch **druhého stupňa v dennej forme** a 10 065 v externej forme štúdia, čo predstavuje o 2 746 podaných prihlášok menej ako v roku 2013, z toho o 931 menej na dennú formu a o 1 815 menej na externú formu. O štúdium sa uchádzalo **29 420 občanov SR,** **prijatých bolo** 27 607 uchádzačov **(93,84 %)** a na štúdium sa **zapísalo 25 837 uchádzačov (93,59 % z prijatých)**. Ženy podali 14 016 prihlášok na štúdium na vysokej škole7) v študijných programoch druhého stupňa v dennej forme a 6 843 v externej forme štúdia. O štúdium sa uchádzalo 18 181 občianok SR, prijatých bolo 17 090 (94,00 %) a na štúdium sa zapísalo 15 890 uchádzačiek (92,98 % z prijatých).
2. Štyri pätiny (80,52 %) prihlášok podali absolventi bakalárskeho štúdia na tej istej vysokej škole. Najmenší podiel prihlášok absolventov bakalárskeho štúdia z inej vysokej školy mala UVLF Košice (5 %).
3. 89,27 % z uchádzačov o štúdium v druhom stupni získalo vysokoškolské vzdelanie v prvom stupni v roku 2014. Z hľadiska zápisu na štúdium druhého stupňa predstavovali **absolventi z roku 2014** z celkového počtu zapísaných **90,31 %**.
4. Podrobnejšie údaje sú uvedené **v tabuľkách č. 6 až 9**.

#### Dostupnosť štúdia pre občanov so špecifickými potrebami

1. V roku 2014 pokračovala vo svojej činnosti Rada **ministra školstva,** vedy**, výskumu a športu Slovenskej republiky na podporu štúdia študentov so špecifickými potrebami ako konzultačný orgán**, **v ktorej sú zastúpení predstavitelia akademickej obce, neziskového sektora a ministerstva. V spolupráci s vysokými školami, odborníkmi z akademického prostredia ako aj z prostredia neziskových organizácií má ministerstvo záujem o pravidelné monitorovanie podmienok štúdia študentov so špecifickými potrebami, vytváranie systémových nástrojov na zlepšovanie podmienok na štúdium študentov so špecifickými potrebami, osobitne odstraňovaním bariér fyzických, informačných a iných. Na rozdiel od predchádzajúcich rokov nejde len o zdravotne postihnutých študentov, ale aj o študentov s chronickým ochorením, so zdravotným oslabením, či psychických ochorením a pod.**

#### Vysokoškolská mobilita

1. Všetky verejné vysoké školy boli v akademickom roku 2013/2014 zapojené do podprogramu **Erasmus+**. Mobility sa vyhodnocujú podľa akademických rokov, preto uvádzame, že v akademickom roku 2013/2014 možnosť vycestovať prostredníctvom tohto programu využilo 2 568 študentov na študijný pobyt v priemernej dĺžke 5,12 mesiac a 609 študentov na pracovnú stáž do podnikov v priemernej dĺžke 3,64 mesiaca. Spolu vycestovalo 3 177 študentov. Najviac, 581 vyslaných študentov, študovalo na UK v Bratislave.
2. Priemerný mesačný grant študenta v akademickom roku 2013/2014 na štúdium bol 405 € a na stáž 488 €. Najviac študentov vycestovalo do Českej republiky (397 na štúdium a 240 na stáž), do Nemecka (330 na štúdium a 89 na stáž) a Španielska (231 na štúdium a 57 na stáž).
3. V akademickom roku 2013/2014 vycestovalo prostredníctvom programu Erasmus+ 1 294 pracovníkov vysokých škôl za účelom výučby alebo školenia (o 151 viac ako v predchádzajúcom akademickom roku).
4. V roku 2014 vycestovalo prostredníctvom **Národného štipendijného programu** 24 študentov s trvalým pobytom v SR, 68 doktorandov a 7 uchádzačov získalo samostatný cestovný grant. Naopak, na študijný pobyt v SR prišlo 22 študentov zo zahraničia, 34 doktorandov a 90 vysokoškolských učiteľov, výskumných alebo umeleckých pracovníkov. Priemerná dĺžka pobytu bola u vyslaných študentov päť mesiacov, u doktorandov 4,5 mesiaca. V prípade študentov bola priemerná mesačná výška poskytnutého štipendia 860 €, v prípade doktorandov 1 000 €. V prípade prijatých študentov bola priemerná dĺžka ich pobytu na Slovensku 5,5 mesiaca, v prípade doktorandov a vysokoškolských učiteľov päť mesiacov. V priemere bolo prichádzajúcim štipendistom poskytnuté štipendium v mesačnej výške 350 € pre študentov, 580 € pre doktorandov a 900 € pre vysokoškolských učiteľov.

1.4 Zamestnanci vysokých škôl

1. Priemerný evidenčný prepočítaný **počet zamestnancov verejných vysokých škôl** v roku 2014 bol **21 644,30 (medziročný nárast o 3,84 %, t. j. nárast o 82,9 osôb)**. V tom vysokoškolskí učitelia tvoria 45,92 %, výskumní pracovníci 7,86 % a ostatní zamestnanci (administratíva, prevádzka, a pod.) tvoria 46,22 % zamestnancov.
2. **Priemerný plat** **zamestnanca** verejnej vysokej školy v roku **2014** bol **1 042,59 €,** čo predstavuje medziročný **nárast o 5,77 %.** Priemerné platy zamestnancov verejných vysokých škôl v roku **2014** sú v rozpätí od 855,55 € na TU Zvolen do 1 133,70 € na UPJŠ Košice. Priemerný plat v národnom hospodárstve v roku 2014 bol 858 €,[[8]](#footnote-8)) medziročný nárast o 4,13 %.

Graf č. 5 Vývoj priemerných platov zamestnancov verejných vysokých škôl

1. **Priemerný plat učiteľa** verejnej vysokej školy v roku **2014** bol **1 322,65 €**, čo predstavuje medziročný nárast **o 6,22 %.** **Priemerný plat profesorov** na verejných vysokých školách v roku **2014** bol **1 947,82 €** (nárast o 5,32 %). **Priemerný plat docentov** v roku **2014** bol **1 503,47 €** (nárast o 5,48 %). Priemerný plat profesorov v pomere k priemernému platu vysokoškolských učiteľov bol na úrovni 1,47 násobku (v roku 2013 to bol 1,48 násobok). Pomer priemerného platu vysokoškolského učiteľa k priemernému platu zamestnanca verejných vysokých škôl bol na úrovni 1,27 násobku.
2. **Priemerný plat výskumných pracovníkov**[[9]](#footnote-9)) na verejných vysokých školách dosiahol v roku **2014** výšku**1 062,02 €**. V porovnaní s priemerným platom z roku 2013 ide **o 5,84 % nárast**.
3. **Priemerný plat neučiteľských pracovníkov**[[10]](#footnote-10)) na verejných vysokých školách dosiahol v roku **2014** výšku**789,83 €**. V porovnaní s priemerným platom z roku 2013 ide **o 8,85 % nárast**.
4. V roku 2014 prezident SR vymenoval na základe návrhov verejných vysokých škôl a súkromných vysokých škôl **79** **profesorov**. Priemerný vek vymenovaných sa znížil na 50,97 rokov (v roku 2013 to bolo 52,69 rokov). Najviac 16 profesorov bolo vymenovaných v skupine prírodné vedy, 15 profesorov bolo vymenovaných v skupine humanitné vedy a umenie, 14 profesorov bolo vymenovaných v skupine konštruovanie, technológie, výroba a komunikácie. Najviac vymenovaných profesorov bolo navrhnutých z UK Bratislava (15), STU Bratislava (10), UKF Nitra (10) a VŠMU Bratislava (8). Najstarší vymenovaný profesor bol vo veku 69 rokov, najmladší vymenovaný profesor bol vo veku 33 rokov.
5. Podľa údajov z registra zamestnancov vysokých škôl k 31. 12. 2014 najstarší vysokoškolský učiteľ vo funkcií profesora mal na vysokých školách (vrátane štátnych) vek 88 rokov, najmladší 32 rokov. Menej ako 56 rokov má štvrtina vysokoškolských učiteľov vo funkcii profesora, **medián veku bol 62 rokov** a štvrtina vysokoškolských učiteľov vo funkcii profesora mala vek viac ako 66 rokov.[[11]](#footnote-11))
6. Vek vysokoškolských učiteľov vo **funkcií docent** bol od 30 do 83 rokov. Štvrtina vysokoškolských učiteľov vo funkcii docenta má vek do 44 rokov, **medián veku bol 54 rokov** a štvrtina mala viac ako 62 rokov.

Graf č. 6 Veková štruktúra vysokoškolských učiteľov vysokých škôl (vrátane štátnych)   
(minimálny vek, prvý kvartil, medián, tretí kvartil a maximálny vek)

1. Podľa stavu k 31.12. počet fyzických osôb zamestnaných na vysokých školách (vrátane štátnych) ako vysokoškolský učiteľ alebo výskumný/umelecký pracovník medziročne zaznamenal mierny nárast (vrátane počtu zamestnancov mimo pracovného pomeru, pričom sa nezohľadňuje výška úväzku). V rámci zamestnancov v pracovnom pomere, najväčší nárast bol v prípade vysokoškolských učiteľov vo funkcii docent, kde sa počet fyzických osôb zamestnaných v tejto kategórii medziročne zvýšil o 154 (úbytok 233, prírastok 387). Naopak, k najväčšiemu poklesu v rámci zamestnancov v pracovnom pomere došlo v prípade odborných asistentov, kde sa počet fyzických osôb v tejto funkcii znížil medziročne o 232 osôb (úbytok 1019, prírastok 787).

Graf č. 7 Zmeny v počte fyzických osôb k 31.12.2013 a 31.12.2014 zamestnaných na vysokej škole (vysokoškolský učiteľ, výskumný/umelecký pracovník) podľa funkcie, zdroj: Register zamestnancov vysokých škôl[[12]](#footnote-12))

1. Prezident Slovenskej republiky vymenoval v roku 2014 šesť rektorov verejných vysokých škôl a štyroch rektorov súkromných vysokých škôl.
2. Slovenská komisia pre vedecké hodnosti (ďalej len „SKVH“), poradný orgán ministra školstva, vedy, výskumu a športu SR na rozhodovanie o otázkach týkajúcich sa udeľovania najvyššej vedeckej hodnosti doktora vied „DrSc.“, prerokovala v roku 2014 celkovo 23 návrhov na obhajobu vedeckej hodnosti doktora vied. Z návrhov, ktoré SKVH odporučila na obhajobu, bolo v roku 2014 vedeckými radami vysokých škôl a Slovenskej akadémie vied na Slovensku udelených 14 vedeckých hodností doktora vied**.**
3. Podrobnejšie údaje týkajúce sa zamestnancov vysokých škôl sú **v tabuľkách č. 10 a 11.**
   * 1. 1.5 Vysokoškolská veda a technika
4. Vysoké školy získali v roku 2014 finančné prostriedky na uskutočňovanie výskumu a vývoja zo štátneho rozpočtu takmer výlučne prostredníctvom kapitoly ministerstva. Získavali ich ako inštitucionálnu formu podpory výskumu a vývoja v rámci rozpočtového programu 077 – Vysokoškolské vzdelávanie a veda, sociálna podpora študentov vysokých škôl a tiež ako účelovú formu podpory na základe súťaže s ostatnými subjektmi zaoberajúcimi sa výskumom a vývojom z Agentúry na podporu výskumu a vývoja.

#### Podprogram Vysokoškolská veda a technika

1. V rámci podprogramu *077 12 – Vysokoškolská veda a technika* bola v roku 2014 ministerstvom podporovaná oblasť:
2. prevádzky a rozvoja infraštruktúry pre výskum a vývoj,
3. základného výskumu prostredníctvom vnútorného grantového systému VEGA,
4. aplikovaného výskumu pre rezort školstva prostredníctvom vnútorného grantového systému KEGA.
5. **Na prevádzku a rozvoj infraštruktúry** pre výskum a vývoj bolo z dotácie pre verejné vysoké školy v roku 2014 **vyčlenených 131 214 463 €**, t.j. rozpočet **nižší o 1 618 106 €** ako bol v roku 2013. Spôsob rozpisu finančných prostriedkov je uvedený v časti 2.1.
6. Na podporu projektov základného výskumu prostredníctvom **VEGA** bolo v roku 2014 na verejné vysoké školy **rozpísaných 9 359 666 €**[[13]](#footnote-13)), čo je o 104 172 € viac ako v roku 2013. Výber a hodnotenie projektov uskutočnilo trinásť komisií zložených z odborníkov z vysokých škôl a z pracovísk Slovenskej akadémie vied. Postupovalo sa pritom podľa platných pravidiel VEGA. V rámci pokračujúcej debyrokratizácie školstva ministerstvo uskutočnilo ďalšie zmeny smerujúce k úplnej elektronizácii podávania žiadostí o dotáciu na nové projekty VEGA a ich hodnotenia, ako aj podávania finančných a záverečných správ projektov VEGA v rámci systému on-line systému e-VEGA.
7. **Na jeden projekt VEGA** bolo v priemere vynaložených **6 753 €**, čo je o 950 € viac ako v predchádzajúcom roku. Počet financovaných žiadostí VEGA sa oproti roku 2013 znížil o 38 projektov.
8. Prehľad o úspešnosti jednotlivých vysokých škôl v rámci VEGA je **v tabuľke č. 12a.** Údaje o počte riešených projektov a výška finančných prostriedkov poskytnutých na ich riešenie podľa jednotlivých odborných komisií VEGA sú uvedené **v tabuľke č. 12b.**
9. Na podporu projektov v oblasti výskumu pre rezort školstva prostredníctvom **KEGA** bolo v roku 2014 **rozpísaných 2 500 000 €13**), čo je o 8 000 €viac ako v roku 2013. V roku 2014 bolo prostredníctvom KEGA finančne podporených 395 projektov (135 nových projektov so začiatkom riešenia v roku 2014 a 260 projektov pokračujúcich v riešení). V roku 2014 bolo o päť menej riešených projektov KEGA ako v roku 2013. Výber a hodnotenie projektov KEGA zabezpečovali štyri komisie zložené z odborníkov z vysokých škôl. Postupovalo sa pritom podľa platných pravidiel KEGA. V roku 2014 ministerstvo pokračovalo v realizácii úplnej elektronizácie podávania žiadostí o dotáciu na nové projekty KEGA a ich hodnotenia, ako aj podávania ročných a záverečných správ projektov KEGA v rámci Portálu vysokých škôl. Prehľad o úspešnosti jednotlivých vysokých škôl v rámci KEGA sú uvedené **v tabuľke č. 13.**

#### Aktivity verejných vysokých škôl v rámci štátnych programov a projektov podporovaných Agentúrou na podporu výskumu a vývoja

1. Verejné vysoké školy sa v roku 2014 nepodieľali na riešení projektov zo **štátnych programov výskumu a vývoja**, keďže riešenie projektov z predchádzajúcich rokov už bolo dokončené a nové projekty neboli schválené.
2. Agentúra na podporu výskumu a vývoja (ďalej len „APVV“) poskytla v rámci podpory projektov financovaných na verejných vysokých školách z prostriedkov **APVV** spolu **13 043 385 €**13) (v roku 2013 to bolo 12 471 072 €), čo predstavuje nárast o 4,59 %). Podiel verejných vysokých škôl na celkovom objeme finančných prostriedkov poskytnutých na podporu projektov APVV predstavuje 51,86 %. V porovnaní s rokom 2013 ide o mierny nárast (o 3,19 percentuálneho bodu).
3. Pozícia sektora verejných vysokých škôl v rámci sektorov výskumu a vývoja pri získavaní účelovej podpory výskumu a vývoja prostredníctvom APVV zostala v roku 2014 dominantná. V roku 2014 bola vyhlásená všeobecná výzva APVV. Podporené projekty z tejto grantovej schémy budú financované od 1. júla 2015. V roku 2014 boli zároveň poskytované finančné prostriedky na pokračujúce projekty z predchádzajúcich rokov v grantových schémach všeobecnej výzvy, mobilitné projekty a projekty na dofinancovanie 7 Rámcového programu (7RP).
4. Úspešnosť jednotlivých verejných vysokých škôl v získavaní podpory na riešenie úloh výskumu a vývoja priamo z APVV je uvedená **v tabuľke č. 14a.** Porovnanie úspešnosti jednotlivých sektorov výskumu a vývoja na získavaní podpory od APVV v roku 2014 sa nachádza **v tabuľke č. 14b.**

#### Publikačná činnosť

1. Vysoké školy už niekoľko rokov evidujú svoje publikačné a umelecké výstupy v centrálnych registroch evidencie publikačnej činnosti a umeleckej činnosti vedených ministerstvom (CREPČ, CREUČ). Za vykazované obdobie roku 2014 bolo vysokými školami zaregistrovaných **54 329 publikačných výstupov vo všetkých kategóriách**[[14]](#footnote-14)) a **3 984 umeleckých výstupov** v kategóriách Z\*\*, Y\*\* a X\*\*.
2. Bez zohľadnenia typu, rozsahu, či kvality publikácie, v rámci verejných vysokých škôl najväčší počet publikačných výstupov pripadajúci na prepočítaný počet zamestnancov (vysokoškolských učiteľov a výskumných pracovníkov) bol zaregistrovaný na PU Prešov (6,496 publikačných výstupov na zamestnanca vo funkcii vysokoškolského učiteľa a výskumného pracovníka), najmenší na UVLF Košice (3,453 publikačných výstupov na zamestnanca vo funkcii vysokoškolského učiteľa a výskumného pracovníka; bez zohľadnenia AU Banská Bystrica, VŠMU Bratislava a VŠVU Bratislava ako vysokých škôl orientovaných najmä na umelecký výkon).
3. V prípade vedeckých prác a odborných článkov v karentovaných časopisoch najviac publikačných výstupov na prepočítaný počet zamestnancov za rok 2014 zaregistrovala UPJŠ Košice (0,462 publikačných výstupov na vysokoškolského učiteľa a výskumného pracovníka), najmenej EU Bratislava (0,056 publikačných výstupov na vysokoškolského učiteľa a výskumného pracovníka; bez zohľadnenia umelecky orientovaných vysokých škôl).
4. Najväčší podiel 19,65 % na celkovom počte registrovaných publikačných výstupov má UK Bratislava. Rovnako má aj najväčší podiel 34,42 % na počte registrovaných vedeckých prácach a odborných článkoch v karentovaných časopisoch. Spolu so STU Bratislava zaregistrovali viac ako polovicu publikačných výstupov typu vedecká práca alebo odborný článok v karentovanom časopise za rok 2014. Najväčší podiel na celkovom počte monografií má UK Bratislava 13,44% a UKF Nitra 11,36 %.
5. **V grafe č. 8** sú uvedené priemerné hodnoty citačného ohlasu normalizovaného podľa vedného odboru za roky 2010-2014 (členenie podľa kategórií odborov Veda a technika manuálu z Frascati) v porovnaní so svetovým priemerným citačným ohlasom, ktorý má hodnotu približne 1[[15]](#footnote-15)).

**Graf. č 8 Priemerný citačný ohlas normalizovaný podľa vedného odboru (C-N CI) za roky 2010-2014 v porovnaní s priemernou svetovou hodnotou (pribl.1) zdroj: WoS/InCites**

1. Všetky z uvedených vysokých škôl publikujú v časopisoch zameraných na **prírodovedné** disciplíny. S nadpriemernými hodnotami normalizovaného citačného ohlasu podľa vedných odborov je UK Bratislava a UPJŠ Košice. K svetovému priemeru v prírodných vedách sa približuje aj UKF Nitra vďaka konferenčným príspevkom, ktoré boli publikované v roku 2010 a 2011 v oblasti výpočtov a informačných technológií (podkategória 1.02 v manuáli z Frascati).
2. Z **technicky zameraných** vysokých škôl presiahla hodnotu svetového priemerného citačného ohlasu normalizovaného podľa vedného odboru TU Košice. Vyššie hodnoty tohto ukazovateľa v prípade UMB Banská Bystrica a UKF Nitra sú dôsledkom malého počtu údajov s vyššou citovanosťou.
3. K nadpriemernému citačnému ohlasu STU Bratislava v **lekárskych vedách** významnou mierou prispievajú dve z celkového počtu 98 publikácií vydané v časopise *Toxicology* a *Journal of Applied Toxicology* v roku 2011, ktoré do roku 2014 získali 436 a 142 citácií.
4. S relatívne vysokým počtom citovaných publikácií (61 %, čo predstavuje hodnotu o 14 % vyššiu ako je svetový priemer) a pomerne vysokým počtom dosiahnutých citácií v **spoločenských vedách** je mierne nadúrovňou svetového citačného ohlasu normalizovaného podľa vedného odboru TvU Trnava. Podobne vyšší počet publikácií so svetovo nadpriemerným počtom citovaných dokumentov v **humanitných vedách** bol dosiahnutý na UKF Nitra a na UK Bratislava, ktorých hodnoty citačného ohlasu normalizovaného podľa vedného odboru sú nad svetovým priemerom tohto ukazovateľa (0,76) za sledované obdobie.
5. Podrobnejšie informácie o publikačnej činnosti vysokých škôl sú uvedené v **tabuľkách č. 15a, 15b, tabuľka 15c** s citačným ohlasom a doplňujúcimi odporúčanými bibliometrickými ukazovateľmi, na základe ktorých je možné vytvoriť si ucelenejší obraz a **tabuľka č. 15d** s prehľadom umeleckej činnosti.
   * 1. 1.6 Rozvoj vysokého školstva
6. V roku 2014 pokračovala podpora prevádzky a rozvoja základnej dátovej infraštruktúry (akademická dátová sieť SANET), prevádzka finančného informačného systému pre verejné vysoké školy SOFIA, prevádzkovanie a rozvoj centrálnych informačných systémov v oblasti vysokého školstva (centrálny register študentov, register zamestnancov vysokých škôl, centrálne registre publikačnej a umeleckej činnosti, centrálny register záverečných prác). Ďalej boli poskytované licencie spoločnosti Microsoft v rámci licenčného programu Campus Agreement pre verejné vysoké školy.
7. V roku 2014 bola vyhlásená výzva na rozvojové projekty vysokých škôl zameraná na posilnenie kapacít na problematiku spracovania jadrového odpadu. O dotáciu na rozvoj požiadala STU Bratislava, ktorej bola schválená dotácia v sume 220 tis. € na tri roky (z toho 90 tis. € v roku 2014).
   * 1. 1.7 Systém sociálnej podpory študentov a sociálnych služieb
8. V roku 2014 systém sociálnej podpory študentov pozostával z priamej podpory formou štipendií z prostriedkov štátneho rozpočtu (sociálne štipendium a motivačné štipendium), štipendií z vlastných zdrojov vysokej školy, pôžičiek z Fondu na podporu vzdelávania a pôžičiek zo štipendijného fondu vysokej školy.
9. Prostredníctvom nepriamej podpory mali študenti prístup k dotovanému ubytovaniu a stravovaniu, finančná podpora bola poskytovaná aj umeleckým súborom a športovým klubom pôsobiacim pri vysokých školách a univerzitným pastoračným centrám.
10. **Maximálna mesačná výška sociálneho štipendia** v akademickom roku 2013/14 bola 275 € a v akademickom roku **2014/2015 takisto bola 275 €**. Výška sociálneho štipendia sa odvíja od súm životného minima. Nakoľko tie sa v roku 2014 nemenili, nezvyšovala sa ani maximálna výška sociálneho štipendia. **Verejné vysoké školy** v roku 2014 **vyplatili sociálne štipendiá v objeme 23 935 255 €**, čo je oproti roku 2013 pokles o 929 131 €.[[16]](#footnote-16)) K 31. decembru 2014 poberalo sociálne štipendiá 16 417 študentov, čo predstavuje oproti roku 2013 pokles o 536 poberateľov. Súkromné vysoké školy v roku 2014 vyplatili sociálne štipendiá v objeme 849 222 €, čo je oproti roku 2013 pokles o 292 126 €. K 31. decembru 2014 poberalo sociálne štipendiá 782 študentov súkromných vysokých škôl, čo predstavuje oproti roku 2013 pokles o 207 poberateľov.
11. V roku 2014 pokračovali vysoké školy v poskytovaní **motivačných štipendií**. Prostriedky na motivačné štipendium sa v roku 2014 poskytli tak, aby desiatim percentám študentov študijných programov prvých dvoch stupňov denného štúdia, mohlo byť priznané štipendium vo výške 350 €. Okrem toho sa vysokým školám poskytli finančné prostriedky na motivačné štipendium pre študentov vo vybraných študijných odboroch tak, aby pätnástim percentám študentov denného štúdia mohlo byť priznané štipendium v priemernej výške 1 000 €. V roku 2014 poskytlo ministerstvo vysokým školám dotáciu na motivačné štipendiá v sume **8 878 115 €,** z toho čiastku 338 995 € súkromným vysokým školám.
12. Vysoké školy v roku 2014 poskytli **z vlastných zdrojov štipendiá** v sume **1 260 921 €** celkovo **5 308 študentom**. Vyplatená suma predstavuje oproti roku 2013 **pokles o 67 606 €**. Z uvedenej sumy vyplatili čiastku 7 135 € súkromné vysoké školy 19 študentom. Najvyššiu sumu na štipendiá z vlastných zdrojov poskytla v roku 2014 UK Bratislava, a to vo výške 216 939 € pre 1 040 študentov. Zo súkromných vysokých škôl poskytla najvyššiu sumu štipendií z vlastných zdrojov Hudobná a umelecká akadémia J. Albrechta, a to vo výške 5 000 € pre 4 študentov.
13. V roku 2014 vstúpil **Fond na podporu vzdelávania** do druhého roka svojej existencie. Vo svojej činnosti priamo nadviazal na činnosť a aktivity svojich predchodcov (Študentský pôžičkový fond, Fond pre začínajúcich pedagógov) a ďalej ich rozvíjal. V poskytovaní pôžičiek pre akademický rok 2013/2014 nastali zásadné zmeny oproti predchádzajúcim rokom. Hlavné zmeny vyplývali zo zmeny legislatívy. Za najzásadnejšie zmeny môžeme považovať rozšírenie okruhu možných žiadateľov o pôžičku o študentov tretieho stupňa vysokoškolského vzdelávania (doktorandov), zvýšenie maximálnej výšky pôžičky na 3 000 € v prípade študentov prvého a druhého stupňa vysokoškolského vzdelávania, resp. 6 000 € v prípade študentov tretieho stupňa vysokoškolského vzdelávania (doktorandov), ako aj zásadnú úpravu procesu schvaľovania žiadostí o pôžičku. V akademickom roku 2013/2014 fond vyčlenil na pôžičky **5 mil. €.** Celkovo bolo schválených 2 265 žiadostí o pôžičku v sume 5 770 900 €, z čoho bolo vyplatených 1 899 pôžičiek v celkovej výške **4 916 900 €.** Z celkového počtu 1 899 vyplatených pôžičiek bolo 1 685 pôžičiek vyplatených študentom slovenských vysokých škôl, 211 študentom na vysokých školách v zahraničí a trom študentom so statusom zahraničného Slováka na slovenských vysokých školách.
14. K 31. decembru 2014 uviedli vysoké školy v štatistike **46 700 lôžok** projektovanej lôžkovej kapacity v študentských domovoch a 2 982 lôžok v zmluvných zariadeniach, čo predstavuje celkom nárast o 121 vo vlastných študentských domovoch. Nárast počtu lôžok súvisí s otvorením časti novovybudovaného študentského domova na Trnavskej univerzite v Trnave a tiež s ukončením rekonštrukcie objektov na niektorých vysokých školách, v rámci ktorej sa zvyšuje kvalita ubytovania, v niektorých prípadoch aj na úkor pôvodne projektovanej kapacity.
15. Suma dotácií poskytnutých **na prevádzku študentských domovov v roku 2014** bola tak ako v roku 2013 odvodená od počtu lôžok s pevne stanoveným príspevkom na lôžko, ktorého výška závisela od veku študentského domova. Na mzdy zamestnancov študentských domovov sa polovica finančných prostriedkov poskytovala „historickým princípom“ a druhá polovica finančných prostriedkov výkonovo. Zo štátneho rozpočtu sa poskytovali dotácie aj na ubytovanie študentov v zariadeniach, ktoré nie sú študentskými domovmi, ale s ktorými mala vysoká škola uzatvorenú zmluvu o ubytovaní svojich študentov. Celková suma poskytnutých **dotácií na ubytovanie študentov v roku 2014** predstavovala **16 905 188** **€**, čo predstavuje oproti roku 2013 **nárast o 62 260 €**. Priemerná ročná dotácia na lôžko študenta (vrátane lôžok zmluvných zariadení), mimo dotácie na odstránenie havarijných stavov a prvotné vybavenie bola 340 €.
16. Dotovanie stravovacích služieb sa uskutočňovalo formou príspevku na dve vydané jedlá denne študentom v dennej forme štúdia. Výška príspevku v roku 2014 bola **1 €/jedno jedlo**. Celková suma poskytnutých **dotácií na stravovanie študentov v roku 2014** bola **4 781 798 €,** čo predstavuje oprotiroku 2013 **pokles o 969 446** **€**. Vysokoškolské jedálne vydali v roku 2014 študentom vysokých škôl takmer o 24,3 tis. jedál viac ako v roku 2013 (celkový počet vydaných jedál v roku 2014 bol 4 980 tis.).
17. V roku 2014 ministerstvo poskytlo vysokým školám dotáciu v sume **882 399** **€** **na športovú a kultúrnu činnosť študentov** vysokých škôl a podporu činnosti univerzitných pastoračných centier. Pokles poskytnutej dotácie v porovnaní s predchádzajúcim rokom (o 1 361 €) bol spôsobený najmä poklesom počtu študentov, na ktorých bola dotácia poskytnutá.

## Časť II

* 1. 2. Správa o hospodárení verejných vysokých škôl v roku 2014

1. Táto časť správy sa zaoberá hospodárením verejných vysokých škôl v roku 2014. Verejné vysoké školy hospodária podľa rozpočtu výnosov a nákladov vrátane odpisov podľa odpisového plánu, ktorý si v súlade so zákonom o účtovníctve zostavuje každá verejná vysoká škola.
2. Hlavným zdrojom financovania verejných vysokých škôl sú naďalej dotácie zo štátneho rozpočtu, ktoré sa verejnej vysokej škole poskytujú vo forme **tzv. blokového grantu**, teda vnútorne neštruktúrované s výnimkou účelovo určených finančných prostriedkov a záväzného ukazovateľa maximálnej sumy osobných nákladov (mzdy a odvody). Objem finančných prostriedkov z dotácií vynaložený na mzdy a odvody do poistných fondov nesmie prekročiť 80 % objemu finančných prostriedkov poskytnutých v danom roku verejnej vysokej škole na bežné výdavky.
3. V prvej časti správy o hospodárení sú uvedené **informácie o výške a spôsobe rozdelenia dotácií** zo štátneho rozpočtu verejným vysokým školám v roku 2014 a v druhej časti správy o hospodárení sa uvádzajú **výsledky hospodárenia** verejných vysokých škôl v roku 2014 tak, ako vyplývajú z výročných správ vysokých škôl o hospodárení a z výkazníctva vysokých škôl za rok 2014.
   * 1. 2.1 Výška dotácií zo štátneho rozpočtu verejným vysokým školám v roku 2014 a spôsob ich rozdelenia
4. Podľa § 89 zákona sú hlavným zdrojom financovania verejnej vysokej školy dotácie zo štátneho rozpočtu. Na pokrytie výdavkov na svoju činnosť verejná vysoká škola využíva v zmysle § 16 a § 89 ods.1 zákona okrem dotácií zo štátneho rozpočtu aj ďalšie zdroje.

#### Výška dotácií zo štátneho rozpočtu verejným vysokým školám v roku 2014

1. V schválenom rozpočte na rok 2014 bola v kapitole ministerstva na vysoké školy vyčlenená suma 430 858 807 €. V nadväznosti na zohľadnenie vplyvu valorizácie platov zamestnancov vykonávajúcich práce vo verejnom záujme (+10 022 493 €) a prijatím ďalšieho rozpočtového opatrenia v rámci kapitoly ministerstva (+11 000 000 €) bol objem výdavkov na programe 077 - Vysokoškolské vzdelávanie a veda, sociálna podpora študentov vysokých škôl upravený na sumu 451 881 300 €. Z uvedeného objemu finančných prostriedkov bola pre vysoké školy vyčlenená suma **442 296 981 €,** (v objeme je zahrnutá aj časť finančných prostriedkov vo výške 1 461 224 € určená na dotácie pre súkromné vysoké školy najmä v sociálnej oblasti). V porovnaní s rokom **2013**, v ktorom bola na vysoké školy vyčlenená suma **443 424 063 €** ide o **pokles** o sumu**1 127 082 €.** Pokles objemu finančných prostriedkov bol premietnutý najmä do oblasti sociálnej podpory študentov z dôvodu zníženia potreby na sociálne štipendiá študentov.
2. Vyčlenená suma **442 296 981 €** pozostávala z bežných dotácií (ďalej tiež “BD”) v objeme433 502 065 €a kapitálových dotácií (ďalej tiež “KD”) v objeme 8 794 916 €.
3. Okrem dotácií verejným vysokým školám, ktoré boli rozpočtované v programe **077,** získali verejné vysoké školyďalšie finančné prostriedky zo štátneho rozpočtu prostredníctvom kapitoly ministerstva v objeme **13 825 825 €** **z národného programu rozvoja vedy a techniky**, z toho objem **12 949 712 €** získali verejné vysoké školy na výskumné projekty **z APVV a** objem **876 113 €** z programu **06K 12 Koordinácia prierezových aktivít štátnej vednej a technickej politiky.**
4. V rámci medzirezortného podprogramu 05T 08 - **Oficiálna rozvojová pomoc** boli v roku 2013 poskytnuté verejným vysokým školám finančné prostriedky v objeme **1 857 934 €** a v podprograme 021 02 03 - **Zabezpečenie mobilít a záväzkov v oblasti vzdelávania** v objeme **786 288 €.**
5. Okrem uvedeného získali v roku 2014 verejné vysoké školy finančné prostriedky na projektoch podporovaných **z Európskej únie** (v Operačnom programe Vzdelávanie a v Operačnom programe Výskum a vývoj) v objeme **34 361 169** **€**.
6. Dotácie v programe ***077 - Vysokoškolské vzdelávanie a veda, sociálna podpora študentov vysokých škôl*** boli rozdelené verejným vysokým školám v súlade s programovou štruktúrou do podprogramov a prvkov nasledovne:
   1. podprogram *077 11 – Poskytovanie vysokoškolského vzdelávania a zabezpečenie prevádzky vysokých škôl* – **242 049 302 €** (BD 234 549 302 €, KD 7 500 000 €),
   2. podprogram *077 12 – Vysokoškolská veda a technika* **–** **143 113 463 €** (BD 143 113 463 €, KD 0 €). V tom:
      1. prvok *077 12 01 – Prevádzka a rozvoj infraštruktúry pre výskum a vývoj* – **131 213 463 €** (BD 131 213 463 €, KD 0 €),
      2. prvok *077 12 02 – Úlohy základného výskumu na vysokých školách iniciované riešiteľmi (VEGA)* – **9 400 000 €** (*vrátane dotácie pre MLC*) (BD 9 400 000 €, KD 0 €),
      3. prvok *077 12 03 – Aplikovaný výskum na vysokých školách pre potreby praxe* – **0 €** (BD 0 €, KD 0 €),
      4. prvok *077 12 04 – Medzinárodná vedecká a vedecko-technická spolupráca vysokých škôl* – **0 €** (BD 0 €, KD 0 €),
      5. prvok *077 12 05 – Úlohy výskumu a vývoja na vysokých školách pre rozvoj školstva v stanovených oblastiach iniciované riešiteľmi (KEGA)* – **2 500 000 €** (BD 2 500 000 €, KD 0 €),
   3. program *077 13 – Rozvoj vysokého školstva* – **2 287 316 €** (BD 992 400 €, KD 1 294 916 €,),
   4. podprogram *077 15 – Sociálna podpora študentov vysokých škôl* – **54 846 900** **€** (BD 54 846 900 €),
      1. prvok *077 15 01 – Sociálne štipendiá* –**23 448 800 €** (BD 23 448 800 €),
      2. prvok *077 15 02 – Motivačné štipendiá* – **8 878 115 €** (BD 8 878 115 €),
      3. prvok *077 15 03 – Podpora stravovania, ubytovania, športových a kultúrnych aktivít študentov a pastoračných centier* – **22 519 985 €** (BD 22 519 985 €).

#### Spôsob rozdelenia dotácií zo štátneho rozpočtu verejným vysokým školám

1. Na základe ustanovenia § 89 ods. 2 zákona pozostáva finančná podpora zo štátneho rozpočtu pre verejnú vysokú školu z nasledovných štyroch dotácií poskytovaných na základe zmluvy:
   1. dotácia na uskutočňovanie akreditovaných študijných programov,
   2. dotácia na výskumnú, vývojovú alebo umeleckú činnosť,
   3. dotácia na rozvoj vysokej školy,
   4. dotácia na sociálnu podporu študentov.

Určenie výšky dotácií pre jednotlivé verejné vysoké školy sa uskutočňuje podľa každoročne aktualizovanej metodikyrozpisu dotácií zo štátneho rozpočtu verejným vysokým školám, do ktorej ministerstvo v súlade so zákonom premieta ekonomické nástroje na podporu plnenia cieľov vlády v oblasti vysokého školstva.

1. Dotácia na uskutočňovanie akreditovaných študijných programov bola rozpočtovaná v podprograme *077 11 – Poskytovanie vysokoškolského vzdelávania a zabezpečenie prevádzky vysokých škôl****.*** Prostredníctvom dotácie na uskutočňovanie akreditovaných študijných programov získava vysoká škola hlavnú časť finančných prostriedkov zo štátneho rozpočtu vrátane finančných prostriedkov na prevádzku a na krytie odpisov.
2. V súlade s § 89 ods. 4 zákona bol pri určovaní výšky dotácií na uskutočňovanie akreditovaných študijných programov pre jednotlivé vysoké školy rozhodujúci počet študentov, počet absolventov, ekonomická náročnosť uskutočňovaných študijných programov a kvalita vyjadrená kvalifikačnou štruktúrou vysokoškolských učiteľov a publikačnými resp. umeleckými aktivitami vysokej školy.
3. Na účely stanovenia výšky bežnej dotácie **na uskutočňovanie akreditovaných študijných programov** pre jednotlivé vysoké školy na úrovni ministerstva sa predpokladá jej nasledovná vnútorná štruktúra:
   1. dotácia na mzdy a odvody do poistných fondov,
   2. dotácia na tovary a ďalšie služby,
   3. dotácia na špecifiká
   4. dotácia na kapitálové výdavky.

Výsledná hodnota bežnej dotácie na uskutočňovanie akreditovaných študijných programov sa vypočíta ako súčet dotácií uvedených v písmenách a) až d).

1. Dotácia **na výskumnú, vývojovú alebo umeleckú činnosť** bola rozpočtovaná v rámci podprogramu *077 12 – Vysokoškolská veda a technika.* Finančné prostriedky **na projekty VEGA a na projekty KEGA** boli prideľované v rámci vnútorného grantového systému ministerstva súťažným spôsobom. Poslednú časť tvorila dotácia **na prevádzku a rozvoj infraštruktúry pre výskum a vývoj.**
2. Pri určovaní výšky dotácie **na prevádzku a rozvoj infraštruktúry pre výskum a vývoj** pre jednotlivé verejné vysoké školy sa vychádzalo z vymedzenia, na aký účel majú tieto finančné prostriedky slúžiť. Toto vymedzenie je sformulované v opise zodpovedajúceho prvku v rámci podprogramu *077 12 – Vysokoškolská veda a technika***.** V nadväznosti na to sa pri rozpise zohľadňovali:
3. výsledky hodnotenia kvality výskumnej činnosti vysokej školy podľa poslednej komplexnej akreditácie (so zohľadnením priemernej výskumnej kapacity jednotlivých vysokých škôl za hodnotené obdobie) (váha 0,43),
4. podiel vysokej školy na objeme finančných prostriedkov získaných v rokoch 2011 a 2012 na výskumné granty zo zahraničia (váha 0,10),
5. podiel vysokej školy na objeme finančných prostriedkov (bežné transfery) získaných v rokoch 2011 a 2012 na výskumné granty zo štátneho rozpočtu a z iných domácich zdrojov (okrem štátnych programov a výskumnej činnosti v rámci podnikateľskej činnosti (váha 0,10)),
6. podiel vysokej školy na objeme finančných prostriedkov (bežné transfery) získaných v roku 2011 a 2012 na výskumné projekty v rámci podnikateľskej činnosti vysokej školy (váha 0,20),
7. podiel vysokej školy na priemernom počte doktorandov v dennej forme doktorandského štúdia po dizertačnej skúške v kalendárnom roku 2012 (váha 0,10),
8. podiel vysokej školy na publikačnej činnosti podľa odseku (16) a (51) metodiky(váha 0,225) a
9. podiel vysokej školy na umeleckej tvorbe podľa odseku (17) (váha 0,025).
10. Dotácia **na rozvoj vysokej školy** bola rozpočtovaná v rámci podprogramu *077 13 - Rozvoj vysokého školstva.* V roku 2014 sa táto dotácia použila na centrálne rozvojové projekty a rozvojové projekty vybraných vysokých škôl.
11. Dotácia **na sociálnu podporu študentov** bola rozpočtovaná v rámci podprogramu *077 15 – Sociálna podpora študentov vysokých škôl.* V prvku 077 15 01 boli v roku 2014 rozpočtované finančné prostriedky na sociálne štipendiá. Tieto sú nárokovateľné a verejná vysoká škola ich dostáva v sume podľa zákonných nárokov jej študentov. V prvku 077 15 02 boli rozpočtované finančné prostriedky na motivačné štipendiá. V prvku 077 15 03 boli rozpočtované finančné prostriedky na príspevky na ubytovanie, stravovanie, športové a kultúrne aktivity. Podrobnosti o spôsobe rozpisu tejto časti dotácie sú uvedené v časti venovanej systému sociálnej podpory študentov a sociálnym službám.

#### Jednotkové dotácie

1. V prípade verejných vysokých škôl sa nepoužíva financovanie prostredníctvom normatívov (vopred určená cena na jednotku výkonu), ale spätne z rozpisu dotácií sa dá odvodiť, aká časť dotácie pripadala na jednotku výkonu vysokej školy v jednotlivých oblastiach. V ďalšom texte tak uvádzame vybrané výšky dotácie na vybrané ukazovatele. Uvádzané sumy vychádzajú z pôvodného rozpisu dotácií zo štátneho rozpočtu pre verejné vysoké školy, a v niektorých prípadoch sú zjednodušené (napr. v prípade dotácie na mzdy a poistné odvodenej od počtu študentov sa nezohľadňuje príspevok študenta pri zohľadňovaní centrálnej administratívy, zohľadnenie študenta ako absolventa, dotácia na špecifiká – praxe a pod.). Uvedené hodnoty sú tak indikatívne. Rovnako je potrebné si uvedomiť, že ak sa daný výkon zohľadňuje vo viacerých rokoch, celkovo prinesie vysokej škole dotáciu vo viacerých rokoch a nižšie je uvedený len príspevok v dotácií za daný rok.
2. V rámci dotácie na uskutočňovanie akreditovaných študijných programov dotácia na jedného študenta v študijnom odbore právo v rámci prvého stupňa vysokoškolského vzdelávania predstavovala v roku 2014 približne 530 €. Najvyššia dotácia pripadala v rámci uvedenej dotácie na študenta doktorandského štúdia v lekárskych odboroch, a to takmer 5 970 eur. V dotácii pripadajúcej na jedného študenta sa nezohľadňujú finančné prostriedky účelovo určené na zvýšenie platov zamestnancov verejných vysokých škôl v roku 2014.
3. Ako je uvedené vyššie, pri rozpise dotácií zo štátneho rozpočtu sa zohľadňujú aj získané granty na výskumnú činnosť vysokých škôl za predchádzajúce dva roky. Za každých takto získaných 1 000 € získali verejné vysoké školy v roku 2014:

a) ďalších 287 € za domáce výskumné granty,

b) ďalších 1 069 € za zahraničné výskumné granty.

1. Pri zohľadňovaní publikačných výstupov sa zohľadňujú publikačné výstupy za dve vykazovacie obdobia, to je dva roky. Publikácie sú rozčlenené do štyroch skupín. Najviac hodnotenými kategóriami publikačných výstupov sú monografie a karenty. Dotácia na jeden publikačný výstup

a) kategórie **monografia** (AAA,AAB) bola **8 064 €,**

b) kategórie vedecká práca a odborná práca **v karentovanom časopise** (ADC, ADD, BDC, BDD) bola **5 055 €**.

* + 1. 2.2 Výsledky hospodárenia verejných vysokých škôl za rok 2014

1. Údaje prezentované v tejto časti vychádzajú z výročných správ o hospodárení verejných vysokých škôl za rok 2014, ktorých hlavné body predpisuje zákon a podrobnosti určuje ministerstvo. Základom výročnej správy o hospodárení je ročná účtovná závierka obsahujúca súvahu, výkaz ziskov a strát a poznámky.

#### Sumárne údaje zo súvah verejných vysokých škôl k 31. decembru 2014

1. Súhrnná súvaha[[17]](#footnote-17)) za všetky verejné vysoké školy je **v tabuľkách č. 18a a 18b.**
2. **Celková suma aktív** verejných vysokých škôl k 31. decembru 2014 predstavuje čiastku **1 402 362 303 €**. V rámci tejto čiastky vykázali vysoké školy:
3. dlhodobý nehmotný majetok 18 865 tis. €
4. dlhodobý hmotný majetok 1 010 585 tis. €
5. dlhodobý finančný majetok 5 493 tis. €
6. zásoby 4 934 tis. €
7. dlhodobé pohľadávky 973 tis. €
8. krátkodobé pohľadávky [[18]](#footnote-18)) 119 292 tis. €
9. finančné účty 240 588 tis. €
10. časové rozlíšenie 1 632 tis. €
11. Hlavnou položkou v rámci **dlhodobého nehmotného majetku** bol software v sume **17 650 tis. €.** Účtovná hodnota **dlhodobého hmotného majetku** verejných vysokých škôl predstavovala k 31. decembru 2014 objem **1 010 585 tis. €.** Hlavnými položkami v rámci dlhodobého hmotného majetku boli:
12. pozemky 124 918 tis. €
13. stavby 625 383 tis. €
14. samostatné hnuteľné veci a súbory hnuteľných vecí 161 842 tis. €
15. dopravné prostriedky 1 611 tis. €
16. drobný dlhodobý hmotný majetok 1 568 tis. €
17. obstaranie dlhodobého hmotného majetku 86 483 tis. €
18. **Finančné účty** v objeme **240 588 tis. €** predstavujú finančné prostriedky na bankových účtoch a v pokladnici. Pozostávajú najmä z finančných prostriedkov na mzdy za december vyplácaných v januári 2015 a príslušných odvodov, z prostriedkov finančných fondov, z finančných prostriedkov na projekty prechádzajúce do roku 2015 vrátane zahraničných projektov, z finančných prostriedkov na kapitálové výdavky nerealizované v roku 2014, z finančných prostriedkov účtu sociálneho fondu a z finančných prostriedkov účtov podnikateľskej činnosti.
19. Na **bankových účtoch** vysokých škôl (vedených v štátnej pokladnici) vykázali verejné vysoké školy k 31. 12. 2014 finančné prostriedky v objeme **240 440 tis. €**. Z toho na účtoch pre hlavnú činnosť boli vykázané finančné prostriedky v objeme **221 452 tis. €, na účtoch podnikateľskej činnosti** vykázali verejné vysoké školy finančné prostriedky v objeme **17 905 tis.** **€** a na **účtoch** **sociálneho fondu 1 083 tis. €**. Medziročne ide o pokles o 2 427 tis. €.
20. **Štruktúra pasív** verejných vysokých škôl bola k 31. decembru 2014 nasledovná:
21. imanie a peňažné fondy 592 967 tis. €
22. fondy tvorené zo zisku 32 792 tis. €
23. výsledok hospodárenia za účt. obdobie 6 856 tis. €
24. nevysporiadaný výsledok hospodárenia minulých rokov 23 056 tis. €
25. rezervy 6 352 tis. €
26. dlhodobé záväzky 1 012 tis. €
27. krátkodobé záväzky 90 028 tis. €
28. bankové výpomoci a pôžičky 0 tis. €
29. časové rozlíšenie 649 301 tis. €

Hlavnými položkami **imania a peňažných fondov** sú základné imanie v hodnote 516 068  tis. €, fondy podľa osobitného predpisu vo výške 7 785 tis. €, fond reprodukcie vo výške 69 191 tis. €, rozdiely z precenenia majetku a záväzkov vo výške – 77 tis. €. Hlavnými položkami **fondov tvorených zo zisku** sú najmä rezervný fond vo výške 27 854 tis. €, a ostatné fondy vo výške 4 216 tis. €. V**ýsledok hospodárenia** za rok 2014 bol po odvedení dane z príjmu vo výške 6 856 tis. €**. Verejné vysoké školy vykazujú ako nevysporiadaný výsledok hospodárenia minulých** rokov sumu **23 056 tis. €**.

1. Hlavnými položkami v rámci **krátkodobých záväzkov** boli:
2. záväzky z obchodného styku 36 282 tis. €
3. záväzky voči zamestnancom 17 610 tis. €
4. zúčtovanie so sociál. poisťovňou a zdravot. poisťovňami 10 537 tis. €
5. daňové záväzky 16 487 tis. €
6. ostatné záväzky 9 073 tis. €
7. K 31. decembru 2014 žiadna z verejných vysokých škôl neeviduje **záväzky voči bankám.**
8. Hlavnou položkou pri časovom rozlíšení pasív boli **výnosy budúcich období v sume 647 844 tis. €.** Ďalšie podrobnosti sú **v tabuľke č. 25.**

#### Sumárne údaje o výnosoch a nákladoch verejných vysokých škôl

1. Hospodárenie verejných vysokých škôl pozostáva z hospodárenia v oblasti hlavnej činnosti a v oblasti podnikateľskej činnosti. V oblasti hlavnej činnosti sa osobitne sleduje oblasť sociálnej podpory študentov.

**Celkové náklady** verejných vysokých škôl v roku 2014 predstavovali **706 323 tis. €**. Z toho:

1. náklady hlavnej činnosti 680 834 tis. €
2. náklady podnikateľskej činnosti 25 490 tis. €

**Celkové výnosy** verejných vysokých škôl v roku 2014 predstavovali **714 104 tis. €**. Z toho:

1. výnosy hlavnej činnosti 684 424 tis. €
2. výnosy podnikateľskej činnosti 29 680 tis. €

**Výsledok hospodárenia** verejných vysokých škôl (pred odvedením dane z príjmov) bol v roku 2014 vo výške **7 781 tis. €**. Z toho:

1. výsledok hospodárenia v hlavnej činnosti 3 590 tis. €

2. výsledok hospodárenia v podnikateľskej činnosti 4 191 tis. €

V porovnaní s rokom 2013 sa **výnosy** verejných vysokých škôl **v hlavnej činnosti** **zvýšili** o**18 188 tis. € (2,7 %). Náklady** verejných vysokých škôl sa **v hlavnej činnosti** **zvýšili** oproti roku 2013 o**24 661 tis. € (3,8 %).**

1. Súhrnné náklady a výnosy verejných vysokých škôl, ako i výsledky hospodárenia jednotlivých verejných vysokých škôl, sú uvedené v tabuľkách č.19 a 20. Náklady, výnosy a výsledky hospodárenia v oblasti sociálnej podpory sú v tabuľkách č. 22 a 23.
2. Za rok 2014 dosiahlo 17 verejných vysokých škôl **celkový kladný výsledok hospodárenia** (teda súčet výsledku hospodárenia v hlavnej činnosti a výsledku hospodárenia v podnikateľskej činnosti). Tri z verejných vysokých škôl (TUAD Trenčín, AU Banská Bystrica a KU Ružomberok) dosiahli záporný celkový hospodársky výsledok. Celkový výsledok hospodárenia za všetky verejné vysoké školy za rok 2014 (pred odvedením dane z príjmov) bol nižší oproti celkovému výsledku hospodárenia v roku 2013 o 5 557 918 €. Najvyšší výsledok hospodárenia v roku 2014 dosiahlaUK Bratislava, ŽU Žilina a TU Zvolen, pričom prvé dve vysoké školy zisk dosiahli najmä aktivitami v hlavnej činnosti[[19]](#footnote-19)) a TU Zvolen najmä aktivitami v podnikateľskej činnosti.
3. **Výsledok** hospodárenia verejných vysokých škôl za všetky verejné vysoké školy v roku 2014 bol (pred odvedením dane z príjmov) **v hlavnej činnosti** vo výške **3 590 214** **€**. **Kladný výsledok hospodárenia** v hlavnej činnosti dosiahlo v roku 2014 **pätnásť verejných vysokých škôl:** UK Bratislava, UPJŠ Košice, PU Prešov, UCM Trnava, UVLF Košice, UKF Nitra, UMB Banská Bystrica, TVU Trnava, TU Košice, ŽU Žilina, EU Bratislava, SPU Nitra, TU Zvolen, VŠMU Bratislava a UJS Komárno. **Päť** z verejných vysokých škôl hospodárili v hlavnej činnosti **so stratou** (STU Bratislava, TUAD Trenčín, VŠVU Bratislava, AU Banská Bystrica a KU Ružomberok).Dve z nich (STU Bratislava a VŠVU Bratislava**)** však majú túto stratu vykompenzovanú ziskom z podnikateľskej činnosti, ktorý je podľa zákona určený na dofinancovanie hlavnej činnosti verejnej vysokej školy.

#### Štruktúra nákladov a výnosov v hlavnej činnosti

1. **Hlavné položky nákladov** verejných vysokých škôl v hlavnej činnosti vrátane ich percentuálneho podielu na celkových nákladoch sú nasledovné (tabuľka č. 20):
2. 501 – spotreba materiálu 36 056 062 € 5,30 %
3. 502 – spotreba energie 31 219 662 € 4,59 %
4. 504 – predaný tovar 3 192 762 € 0,47 %
5. 511 – opravy a udržiavanie 14 631 606 € 2,15 %
6. 512 – cestovné 10 384 048 € 1,53 %
7. 518 – ostatné služby 44 903 013 € 6,60 %
8. 521 – mzdové náklady 271 736 682 € 39,91 %
9. 524 – zákonné sociálne poistenie 92 474 832 € 13,58 %
10. 527 – zákonné sociálne náklady 10 673 345 € 1,57 %
11. 549 – iné ostatné náklady 48 904 423 € 7,18 %
12. 551 – odpisy 78 290 580 € 11,50 %
13. 591 – daň z príjmu 107 852 € 0,01 %
14. Hlavnými nákladovými položkami verejných vysokých škôl na okruhu hlavnej činnosti v rámci účtu **501 – spotreba materiálu** v roku 2014 boli náklady na prístroje a zariadenia laboratórií, ktoré nepatria do dlhodobého hmotného majetku (6 893 tis. €), chemikálie a iný materiál na zabezpečenie experimentálnej výučby (7 072 tis. €), potraviny (3 229 tis. €), kancelárske potreby a materiál (2 599 tis. €), časopisy a noviny (2 565 tis. €), nábytok (2 021 tis. €), knihy, čistiace a hygienické a dezinfekčné potreby (1 017 tis. €), pohonné hmoty a ostatný materiál (922 €), ostatný materiál (4 089 tis. €).
15. Hlavnými nákladovými položkami v rámci účtu **502 – spotreba energie** v roku 2014 boli náklady na elektrickú energiu (10 461 tis. €), na tepelnú energiu (10 226 tis. €), na plyn (5 744 tis. €) a vodné a stočné (4 241 tis. €).
16. Hlavnými nákladovými položkami v rámci účtu **511 – opravy a udržiavanie** v roku 2014 boli náklady na opravu a udržiavanie stavieb (10 010 tis. €), na opravy a udržiavanie strojov, prístrojov, zariadení a inventára (1 832tis. €), na opravy dopravných prostriedkov (330 tis. €), na opravy a udržiavanie prostriedkov IT (680 tis. €), údržba a opravy meracej techniky, telovýchovných zariadení (113 tis. €), ostatná údržba a opravy (933 tis. €).
17. Hlavnými nákladovými položkami v rámci účtu **512 – cestovné** v roku 2014 boli náklady na zahraničné cestovné (8 945 tis. €) a domáce cestovné (1 438 tis. €).
18. Náklady na účte **551 – odpisy dlhodobého nehmotného a hmotného majetku** sa členia na náklady na **odpisy** dlhodobého nehmotného a hmotného majetku nadobudnutého z kapitálových dotácií zo štátneho rozpočtu a odpisy dlhodobého nehmotného a hmotného majetku nadobudnutého zo štrukturálnych fondov a odpisy ostatného dlhodobého nehmotného a hmotného majetku.
19. **Hlavné položky výnosov** verejných vysokých škôl **v hlavnej činnosti** vrátane ich percentuálneho podielu na celkových výnosoch sú nasledovné: (tabuľka č.19 )
20. 601 – tržby za vlastné výrobky 368 900 € 0,05 %
21. 602 – tržby z predaja služieb 35 498 100 € 5,19 %
22. 604 – tržby za predaný tovar 3 414 380 € 0,5 %
23. 649 – iné ostatné výnosy 80 242 600 € 11,72 %
24. 651 – tržby z predaja dlhodobého

nehmotného a hmotného majetku 643 799 € 0,09 %

1. 658 – výnosy z prenájmu majetku 157 396 € 0,02 %
2. 691 – dotácie 557 037 801 € 81,39 %
3. Hlavnou položkou v rámci účtu **601 – tržby za vlastné výrobky** boli výnosy študentských jedální (169 tis. €).
4. Hlavnou položkou v rámci účtu **602 – tržby z predaja služieb** boli najmä výnosy z ubytovania denných študentov (21 851 tis. €), zo stravných lístkov študentov (6 539 tis. €), z ubytovania a stravovania iných fyzických osôb (929 tis. €).
5. Hlavnými položkami v rámci účtu **649 – iné ostatné výnosy** boli **výnosy zo školného** **45 243 tis. €** (v tom 6 102 tis. € za prekročenie štandardnej dĺžky štúdia v dennej forme alebo súbežné štúdium, 22 032 tis. € za cudzojazyčné štúdium dennou formou a 16 926 tis. € školné za štúdium v externej forme štúdia),  **výnosy z poplatkov spojených so štúdiom** **5 795 tis. €** (v tom 4 257 tis. € poplatky za prijímacie konanie, 811 tis. € poplatky za rigorózne konanie, 612 tis. €výnosy za vydanie dokladov o štúdiu a ich kópií, 115 tis. € za vydanie diplomu za rigorózne konanie). Ďalšiu časť iných ostatných výnosov tvorili **výnosy za ďalšie vzdelávanie 3 197 tis. €,** **výnosy z darov 1 031 tis. €**. Zvyšok tvorili výnosy z budúcich období, vložné na konferencie, príspevky na úhradu výdavkov zahraničných študentov študujúcich v rámci medzinárodných zmlúv a ďalšie analyticky samostatne nesledované výnosy.
6. Hlavnými položkami v rámci účtu **691 – prevádzkové dotácie** boli bežné dotácie poskytnuté v roku 2014 verejným vysokým školám zo štátneho rozpočtu a zo štrukturálnych fondov. Tieto dotácie boli vyššie ako je vykázaný objem výnosov, pretože do výnosov sa dostali len tie dotácie, ktoré neboli zúčtované ako výnosy budúcich období (napríklad na pokračujúce projekty).

#### Kapitálové výdavky

1. V roku 2014 bola verejným vysokým školám prostredníctvom kapitoly ministerstva zo štátneho rozpočtu poskytnutá kapitálová dotácia v sume **9 124 930 €.** Z uvedenej sumy bola čiastka 50 000 € poskytnutá z podprogramu 06K12. Zvyšná suma 9 074 930 € bola poskytnutá z programu 077.

Štruktúra poskytnutých kapitálových výdavkov na programe 077 bola nasledovná:

* na výstavbu a rekonštrukcie budov verejných vysokých škôl   – 6 960 930 €,
* na odkúpenie nehnuteľného majetku do vlastníctva škôl – 1 830 000 €,
* na vysokoškolskú vedu, techniku a rozvoj – 284 000 €.

1. Objem kapitálových výdavkov pre verejné vysoké školy v posledných rokoch vrátane roku 2014 neumožňuje realizáciu väčších stavieb. Preto sa disponibilné prostriedky použili na rekonštrukcie menšieho rozsahu najmä v súvislosti s odstraňovaním havarijných stavov objektov verejných vysokých škôl.

## Časť III

* 1. 3. Záver k správe

1. V roku 2014 na väčšine vysokých škôl začala komplexná akreditácia ich činností. Výsledok tohto procesu sa očakáva na jeseň 2015. Okrem akreditácie jednotlivých činností (študijné programy a habilitačné konanie a konanie menovania profesorov) sa bude posudzovať aj vnútorný systém zabezpečovania kvality vysokej školy, kvalita jej tvorivej činnosti, napĺňanie poslania vysokej školy a Akreditačná komisia sa vyjadrí aj k začleneniu vysokých škôl. Na rozdiel od predchádzajúcej komplexnej akreditácie pred šiestimi rokmi sa podávanie žiadostí uskutočnilo primárne v elektronickej forme.
2. Zaujímavé bude sledovať a analyzovať výsledky hodnotenia tvorivej činnosti vysokých škôl. Akreditačná komisia pre jednotlivé fakulty a oblasti výskumu určuje profil pracoviska v danej oblasti výskumu pridelením ratingu. Kritériá majú zohľadňovať medzinárodný štandard v danej oblasti. Výsledky tohto hodnotenia sú zohľadňované aj v rámci systému financovania.
3. Na podporu diverzity vysokoškolského prostredia bude potrebné sa osobitne zaoberať kritériami akreditácie profesijne orientovaných bakalárskych študijných programov. S tým súvisí komplex ďalších otázok ako ich financovanie, podmienky akademickej kariéry, úloha zamestnávateľov vo vysokoškolskom vzdelávaní (participácia na tvorbe profilu absolventa, praktická časť prípravy a pod.).
4. Aj v roku 2014 pokračoval Národný projekt Vysoké školy ako motory rozvoja vedomostnej spoločnosti. Okrem podpory praktickej prípravy študentov priamo v podnikoch, boli vytvorené v relatívne krátkom čase viaceré analýzy a prognózy týkajúce sa perspektívy štúdia podľa študijných odborov, až programov. Diskusia na tieto témy potvrdila dôležitosť informácií pre rozhodovanie sa občanov v otázke ich štúdia na vysokej škole z pohľadu ďalšieho uplatnenia, ale súčasne sa aj ukázala netriviálnosť a komplexnosť tejto problematiky.
5. I napriek klesajúcemu počtu záujemcov o štúdium a študentov ako takých, viaceré vysoké školy majú stále vo svojich dlhodobých zámeroch ambície na zvyšovanie počtu študentov alebo udržanie ich počtu. Je otázne, či vysoké školy oslovia prípadne nové skupiny obyvateľov na štúdium a vytvoria im vhodné podmienky na plnohodnotné štúdium (možnosť zosúladenia pracovného a študijného času, nové formy podpory pre študentov – napr. materské školy, iná organizácia štúdia tak, aby si študent mohol viac samostatne organizovať svoj časový fond, a pod.), prípadne ako sa bude vyvíjať počet vysokoškolských učiteľov.
6. Aj keď v roku 2014 napokon nebola vypísaná tematicky širšia výzva na rozvojové projekty vysokých škôl, pri klesajúcom výkone v oblasti vzdelávania je možné uvažovať o realokácii disponibilných zdrojov tak, aby sa viac podporila implementácia systémových zmien.
7. V súvislosti s obnovou (výskumnej) infraštruktúry vysokých škôl sa do popredia stále viac dostáva otázka prevádzky vytvorenej infraštruktúry a vytvorenia dostatočnej kapacity na jej prevádzku pri súčasných zdrojoch na podporu výskumu a vývoja. Ďalšou hrozbou pre túto oblasť je klesajúci počet doktorandov.
8. I keď v predchádzajúcom období sa diskutovalo o príprave strategických dokumentov pre oblasť vzdelávania, začali sa aj práce na novom zákone o vysokých školách, tieto aktivity neboli zavŕšené prijatím konkrétnych dokumentov. Riešenie niektorých výziev, ktorým čelí vysokoškolský systém sa tak posúva do ďalšieho obdobia.

## Príloha č. 1 Medzinárodný projekt EUROSTUDENT V

V rokoch 2012 až 2015 bola Slovenská republika zapojená do medzinárodného projektu EUROSTUDENT V, ktorý sa zameriava na skúmanie sociálno-ekonomického zázemia študentov vysokých škôl. Do piateho cyklu projektu bolo zapojených 29 štátov. V tejto prílohe uvádzame základné zistenia o slovenských študentoch. Podrobnejšie údaje je možné získať v samotnej národnej správe, medzinárodné porovnanie je k dispozícii na webstránke projektu.[[20]](#footnote-20))

Cieľovou skupinou boli študenti prvého a druhého stupňa vzdelávania na verejných vysokých školách. Do prieskumu bolo v SR zapojených 50 fakúlt z 20 verejných vysokých škôl. Distribuovaných bolo spolu 4 080 dotazníkov, vyplnených sa vrátilo 3 833 (3 051 za denných a 683 za externých študentov), čo predstavovalo 94,0 % návratnosť.

Zloženie súboru respondentov

|  |  |  |  |
| --- | --- | --- | --- |
| Stupeň štúdia | Forma štúdia | | |
| Denná | Externá | Celý súbor |
| Bakalársky | 2150 | 414 | 2564 |
| Podiel (%) | 70,4 | 60,6 | 68,6 |
| Magisterský alebo inžiniersky | 710 | 268 | 978 |
| Podiel (%) | 23,3 | 39,2 | 26,2 |
| Spojený prvý a druhý stupeň štúdia do jedného celku | 192 | 1 | 193 |
| Podiel (%) | 6,3 | 0,1 | 5,2 |
| Spolu | **3052** | **683** | **3735** |

* + 1. Denní študenti vysokých škôl

Viac ako polovica (53,5%) respondentov mala pred nástupom na VŠ **skúsenosti s platenou pracovnou** aktivitou (15,7% pracovalo najmenej rok viac ako 20 hodín týždenne; 37,8% menej ako rok do 20 hodín týždenne). Žiadne skúsenosti s pracovnou aktivitou deklarovalo 46,5% respondentov.

V rámci skúmania miery **spokojnosti s kvalitou výučby** na vysokých školách deklarovalo 42,7% respondentov spokojnosť s jej kvalitou. Veľmi spokojných bolo 24,9% respondentov. Skôr nespokojných bolo 5,3% a úplnú nespokojnosť deklarovalo iba 0,9% respondentov. **S prístupom učiteľov** bolo veľmi spokojných 21,9% respondentov, 42,1% ich vyjadrilo spokojnosť a úplnú nespokojnosť deklarovalo 1,5% respondentov. S podmienkami pre štúdium (knižnice, učebne a pod.) vyjadrilo 29,0% respondentov veľkú spokojnosť, 36,8% bolo spokojných a 2,7% ich vyjadrilo úplnú nespokojnosť. Nižšia miera spokojnosti bola pritom zaznamenaná v prípade organizácie štúdia a rozvrhu hodín, kde iba 15,6% respondentov vyjadrilo veľkú spokojnosť, 33,5% bolo spokojných a 15,7% skôr nespokojných. Absolútnu nespokojnosť v tejto otázke vyjadrilo 6,5% respondentov. Obdobná situácia bola aj v prípade hodnotenia **spokojnosti s možnosťou výberu predmetov**, kde najpočetnejšou skupinou boli respondenti do polovice spokojní (30,1%). Skôr nespokojných bolo 19,0% a úplnú nespokojnosť vyjadrilo 7,9% respondentov, čo bol najvyšší podiel nepokojnosti v rámci hodnotenia jednotlivých aspektov kvality vzdelávania na VŠ.

Viac ako polovica (54,5%) respondentov deklarovala zámer pokračovať v štúdiu po ukončení v súčasnosti študovaného stupňa vzdelania. Prevažná väčšina z nich (79,3%) plánuje v štúdiu pokračovať na území Slovenska, 7,0% má zámer pokračovať v štúdiu v zahraničí a 13,70% ešte nebolo rozhodnutých pre lokalitu ďalšieho štúdia. Zo študentov, ktorí neplánujú už pokračovať v štúdiu na vyššom stupni takmer polovica (48,2%) si plánuje nájsť zamestnanie, 6,5% si plánuje založiť firmu/živnosť a až 28,4% nemá bližšiu predstavu o plánoch do budúcnosti.

Počas semestra bývala väčšina respondentov s inou osobou ako príbuzným (53,9%). Spolu s rodičmi, resp. inými príbuznými bývalo 38,9% respondentov. Najvyššiu mieru spokojnosti s bývaním uviedli respondenti bývajúci u rodičov (68,3%). Z bývajúcich na podnájme, prenájme alebo vlastnom byte deklarovalo veľkú spokojnosť 52,0% respondentov. V prípade ubytovaných na internáte respondenti uvádzali skôr priemernú spokojnosť (28,4%).

Ako prostriedok prepravy z miesta bývania na miesto výučby uvádzali respondenti najčastejšie MHD (44,55%). Viac ako tretina respondentov chodí na miesto výučby pešo (34,73%), auto alebo motocykel využívalo 11,39% respondentov a bicykel 0,71%.

Priama finančná podpora od rodičov/partnera u respondentov bývajúcich s rodičmi alebo inými príbuznými predstavovala 50 € mesačne. U respondentov nebývajúcich počas semestra s rodičmi to bolo 100 € na mesiac.

Viac ako tretina (34,9%) respondentov deklarovala, že má počas semestra príjem z platenej práce alebo brigády. Mediánová hodnota tohto zárobku bola 100 € mesačne.

Rovnako viac ako tretina (34,6%) respondentov uviedla, že počas semestra disponuje finančnými úsporami z predchádzajúcej vlastnej práce. Celkovo respondenti disponovali počas semestra so sumou 180 € mesačne v prípade bývajúcich u rodičov. U respondentov bývajúcich inde ako u rodičov dosiahla táto suma hodnotu 200 € na mesiac.

Priemerná suma výdavkov študentov predstavovala 335 € mesačne (medián 256 €).

Z hľadiska hodnotenia finančných problémov, najväčšia skupina respondentov hodnotila tieto problémy ako stredne veľké (39,8%). Ako veľmi vážne ich uviedlo 5,7% respondentov a žiadne finančné problémy nepociťovalo 12,7% opýtaných.

Prevažná väčšina respondentov (53,5%) súhlasila s tvrdením, že pracujú, aby si vylepšili životný štandard. Úplný súhlas s tvrdením, že pracujú z dôvodu získania skúsenosti na trhu práce uviedla iba štvrtina respondentov (26,8% súhlasilo do veľkej miery). Naopak, s tvrdením „pracujem, pretože mám dostatok času“ vyjadrilo absolútny nesúhlas až 43,9% respondentov (5,2% úplný súhlas).

Oblasť práce počas semestra sa veľmi úzko prekrývala so študovaným odborom iba v 11,5% prípadoch. Takmer v polovici prípadoch (47,8%) išlo o prácu, ktorá nemala žiaden súvis so študovaným odborom. Z hľadiska študovaného odboru bola najvyššia miera prekrytia zaznamenaná u študentov humanitných vied a umení (30,5%). U študentov technických odborov predstavovala miera prekrytia 25,4%.

Z hľadiska časového vyťaženia počas semestra, prevažná väčšina (87,5%) respondentov uviedla ako primárnu oblasť aktivity spojené so štúdiom. Prácu ako dominantnú oblasť svojich aktivít uviedlo 8,4% a iné aktivity 4,1% opýtaných.

Študenti strávili účasťou na vyučovaní v priemere 19,4 hodiny týždenne. V prípade osobného štúdia to bolo necelých 14 hodín za týždeň (13,9). Celkovo študenti strávili v rámci študijných a pracovných aktivít v prieme počas bežného týždňa 39,9 hodín. Z celkového počtu respondentov 18,1% uviedlo, že by potrebovalo viac času na aktivity venované štúdiu, 43,9% vyhovovalo aktuálne množstvo času a 2,9% opýtaných by stačilo aj menej času. V prípade času na platenú prácu necelá tretina (32,6%) respondentov uviedla, že ho potrebuje viac a 30,7% ich bolo s aktuálnou situáciou spokojných.

Z ovládaných cudzích jazykov bol najčastejší anglický jazyk, ktorý ovládalo (veľmi) dobre 44,7%. Iba 2,1% opýtaných anglický jazyk neovládalo vôbec.

* + 1. Externí študenti vysokých škôl

Pred začiatkom (prvého) štúdia na vysokej škole mali traja zo štyroch študentov skúsenosti s platenou prácou (76,2 %), pričom väčšina pracovala najmenej 1 rok a najmenej 20 hodín týždenne (60,3 %).

Osem z desiatich respondentov pokračovalo v práci aj po zahájení štúdia na vysokej škole (81,9 %).

Študenti vyjadrili spokojnosť najmä s kvalitou výučby, teda pedagogickými a odbornými schopnosťami učiteľov a s prístupom učiteľov k študentom. S kvalitou týchto aspektov bolo aspoň 70 % študentov (veľmi) spokojných (75,8 % a 70,5 %; príslušne) a menej ako 10 % z nich uviedlo, že sú s nimi (veľmi) nespokojní (5,0 % a 8,1 %; príslušne).

Najväčšia skupina študentov - takmer polovica - bývala počas pracovných dní semestra s partnerom / partnerkou alebo manželom / manželkou (44,5 %). Štyria z desiatich bývali v spoločnej domácnosti s rodičmi alebo inými príbuznými (36,8 %).

Najväčšia skupina respondentov uviedla ako najčastejší spôsob dopravy auto / motocykel (58,5 %), jeden z piatich používal MHD (22,1 %).

Štyria z desiatich študentov (43,3 %) uviedli, že dostávajú financie od rodičov / partnera. Spomedzi študentov pracujúcich počas celého semestra dostávala túto pomoc necelá tretina (27,6 %). Mediánová hodnota príspevku od rodičov / partnera dosiahla u týchto recipientov hodnotu 190,7 €. Spomedzi študentov pracujúcich príležitostne dostávali túto pomoc ôsmi z desiatich (77,1 %). Mediánová hodnota príspevku od rodičov / partnera dosiahla u tejto skupiny recipientov hodnotu 100,0 €. Spomedzi študentov, ktorí nemali platenú prácu, dostávali financie z uvedeného zdroja deviati z desiatich (87,1 %). Mediánová hodnota príspevku od rodičov / partnera dosiahla u týchto recipientov hodnotu 170,9 €.

Približne osem z desiatich študentov uviedlo, že má počas semestra príjem z platenej práce / brigády (79,1 %).

Len jeden z desiatich študentov uviedol, že disponuje financiami z vlastnej práce / brigády, ktoré získal v minulosti (13,6 %).

Necelá pätina študentov uviedla ako jeden z disponibilných zdrojov pre osobné použitie financie z verejných zdrojov ako detské prídavky, invalidný dôchodok a iné (14,6 %). Mediánová hodnota tohto príspevku predstavovala 60,0.

Absolútna väčšina respondentov si nevzala úver zo súkromného finančného domu/ subjektu (97,9 %).

Mediánová hodnota celkovej disponibilnej sumy študentov, pracujúcich počas celého semestra, bola 600,0 €. Mediánová hodnota celkovej disponibilnej sumy nepracujúcich študentov bola 270,0 € (aritmetický priemer = 344,8 €; smerodajná odchýlka = 271,3 €).

Šiesti z desiatich študentov boli závislí na vlastnom zárobku (59,4 %) a dvaja z desiatich na finančnom príspevku od rodičov / partnera (23,3 %). Na štátnom príspevku nebol závislý ani jeden respondent.

Takmer polovica študentov uviedla, že majú stredne veľké finančné problémy (46,9 %).

Siedmi z desiatich študentov uviedli, že pracovali počas celého semestra (73,9 %), príležitostne pracoval jeden z desiatich (8,9 %) a takmer pätina nemala platenú prácu (17,2 %).

Študenti, ktorí počas semestra pracovali, strávili v práci počas bežného týždňa semestra priemerne 39,7 hodín.

Pre štyroch študentov z desiatich platená práca súvisela s obsahom ich študijného programu (veľmi) úzko (40,8 %). Na druhej strane takmer rovnaké percento študentov pracuje v oblasti, ktorá s ich študijným programom súvisí len málo alebo vôbec (40,2 %).

Siedmi z desiatich zhodnotili, že v prvom rade pracujú a popritom študujú (73,8 %).

Najväčšia skupina respondentov strávila na prednáškach, seminároch a cvičeniach 1 až 10 hodín týždenne (40,4 %).

Najväčšia skupina študentov venovala osobnému štúdiu 5,5 až 10 hodín (36,7 %), druhá najväčšia skupina 1 až 5 hodín týždenne (24,3 %).

Najväčšia skupina študentov – štyria z desiatich – strávili študijnými aktivitami a platenou prácou viac ako 60 hodín (37,0 %). Približne štvrtina študentov venovala týmto aktivitám 50,1 až 60 hodín (26,1 %).

Študenti vo všeobecnosti najlepšie ovládajú anglický jazyk; traja z desiatich uviedli, že sa dorozumejú týmto jazykom (veľmi) dobre (32,1 %), len veľmi málo z nich ho neovláda vôbec (6,1 %). Druhým najlepšie ovládaným cudzím jazykom bol nemecký jazyk. Tento jazyk ovláda (veľmi) dobre desatina študentov (13,6 %), vôbec ho neovládajú traja z desiatich (30,0 %). Podobne maďarský jazyk (veľmi) dobre ovláda takmer desatina študentov (14,6 %), vôbec ho neovládajú siedmi z desiatich (72,9 %). Francúzskym a španielskym jazykom sa (veľmi) dobre dorozumie výnimočne málo študentov (1,0 % a 1,4 %), väčšina ich neovláda vôbec (87,1 % a 89,3 %).

Len nepatrné percento študentov absolvovalo študijný pobyt v zahraničí po dobu minimálne jedného semestra (0,6 %). Takisto veľmi málo študentov takýto pobyt zatiaľ neabsolvovalo, ale plánujú tak urobiť v budúcnosti (5,2 %). Deviati z desiatich respondentov spomínaný pobyt neabsolvovali a ani neplánujú tak urobiť v budúcnosti (94,2 %). Študenti vnímali ako najväčšie prekážky pre absolvovanie študijného pobytu v zahraničí zvýšenú finančnú záťaž a stratu zamestnania/platenej práce, teda ekonomické aspekty.

Výskum/odbornú exkurziu, odbornú prax/pracovnú stáž, letnú/zimnú školu, jazykový kurz alebo inú študijnú aktivitu v zahraničí absolvovalo počas štúdia na vysokej škole veľký podiel externých študentov (0,6 %; 1,9 %; 0,5 %; 2,3 % a 2,0 %).

Štyria z desiatich študentov uviedli, že majú priemerné šance uplatniť sa na trhu práce na Slovensku po absolvovaní študijného programu, ktorý v čase zberu údajov študovali (41,6 %). Traja z desiatich tieto šance zhodnotili ako (veľmi) zlé a takmer rovnaký podiel videl tieto šance ako (veľmi) dobré (30,8 % a 27,5 %).

Šance uplatniť sa na trhu práce v zahraničí zhodnotili štyria z desiatich študentov ako (veľmi) zlé, približne tretina ako priemerné a traja z desiatich ako (veľmi) dobré (36,7 %; 34,6 % a 28,6 %).

1. ) Počtom študentov v roku 2014 rozumieme počet študentov v akademickom roku 2014/2015 k 31.10.2014. [↑](#footnote-ref-1)
2. ) Univerzita Palackého v Olomouci a Vysoká škola hotelová v Prahe oznámili ministerstvu, že svoje aktivity v Slovenskej republike pozastavili. [↑](#footnote-ref-2)
3. ) Za absolventa - uchádzača o zamestnanie sa považujú len absolventi z dennej formy štúdia a len do veku 25 rokov. Absolvent mohol ukončiť štúdium aj v predchádzajúcom roku. [↑](#footnote-ref-3)
4. ) Sú započítaní len občania SR. V počte sú aj prihlášky na štátne vysoké školy. [↑](#footnote-ref-4)
5. ) Vekové zloženie obyvateľstva Slovenskej republiky v roku 2014, <http://datacube.statistics.sk/TM1WebSK/>, k 31.12.2014 [↑](#footnote-ref-5)
6. ) Separát štatistickej ročenky školstva SR 2014, počet novoprijatých k 31.10.2014 na verejných, súkromných a štátnych vysokých školách v SR, I. stupeň a spojený I. a II. stupeň štúdia dennej aj externej formy štúdia (občania SR). [↑](#footnote-ref-6)
7. ) Sú započítaní len občania SR. V počte sú aj prihlášky na štátne vysoké školy. [↑](#footnote-ref-7)
8. ) Zdroj: Štatistický úrad SR [↑](#footnote-ref-8)
9. ) V rámci vykazovania sa v kategórií výskumných pracovníkov uvádzajú aj zamestnanci bez vysokoškolského vzdelania, ktorí sa podieľajú na výskumnej činnosti, resp. pri nej asistujú. [↑](#footnote-ref-9)
10. ) V rámci vykazovania neučiteľských pracovníkov uvádzajú zamestnanci, ktorí sa nepodieľajú na pedagogickej a výskumnej činnosti. [↑](#footnote-ref-10)
11. ) Nezohľadňuje sa výška úväzku príslušného vysokoškolského učiteľa. [↑](#footnote-ref-11)
12. ) Údaje zohľadňujú aj zamestnancov štátnych vysokých škôl. V prípade, že fyzická osoba zmenila funkciu (napr. z docenta na profesora) je táto zmena zohľadnená ako pokles počtu docentov, nárast poštu profesorov, ale v celkovej zmene sa nezohľadní (osoba zo systému neodišla). Zohľadňuje sa stav k 31.12., pracovné pomery/dohody, ktoré netrvali k tomuto dátumu sa nezohľadňujú. [↑](#footnote-ref-12)
13. ) Ide o rozpis dotácií bez zohľadnenia neskorších vratiek (v prípade predčasne ukončeného projektu, zrušenia projektu, nedočerpania finančných prostriedkov sa zvyšné finančné prostriedky počas roka vracajú ministerstvu). [↑](#footnote-ref-13)
14. ) Údaje podľa CREPČ ku dňu 6.7.2015. Záznamy v centrálnom registri sú priebežne kontrolované a môže dôjsť k ich preradeniu, vyradeniu a pod., ak nesplnia podmienky na registráciu. Registrujú sa aj záznamy doktorandov. Údaje nie sú kompletné, chýbajú údaje za niektoré súkromné vysoké školy. Údaje CREUČ sú ku dňu 23.4.2015. [↑](#footnote-ref-14)
15. Tento ukazovateľ je jedným z vhodných ukazovateľov kvality publikácií, v ktorom sú zohľadnené citačné zvyklosti v jednotlivých vedných disciplínach a jeho hodnota nie je ovplyvnená vekom a typom publikácie. Sú v ňom zahrnuté články, prehľadové články a príspevky z konferencií. V určitých prípadoch však na hodnotu tohto bibliometrického indikátora majú výrazný vplyv napríklad veľkosť sady údajov a malý počet veľmi často citovaných publikácií a iné. Z tohto dôvodu sú v grafe uvedené priemerné citačné ohlasy normalizované podľa vedných odborov v prípadoch, keď vysoká škola disponuje dostatočne vysokým počtom publikácií a % citovaných publikácií (na úrovni približne priemerná hodnota svetového normalizovaného citačného ohlasu), resp. počtom citácií. [↑](#footnote-ref-15)
16. ) Finančné prostriedky boli zabezpečené účelovou dotáciou v roku 2014 a zostatkom účelovej dotácie z roku 2013. [↑](#footnote-ref-16)
17. ) Súvaha vyjadruje v prehľadnej a usporiadanej forme peňažné vyjadrenie majetku podľa druhov (aktíva) a podľa zdrojov (pasíva) k určitému dňu. [↑](#footnote-ref-17)
18. ) Objem krátkodobých pohľadávok zvyšujú pohľadávky zo zmlúv zo štrukturálnych fondov. [↑](#footnote-ref-18)
19. ) Poznamenávame, že štandardným cieľom verejných vysokých škôl nie je dosahovanie zisku, ale vyrovnané hospodárenie. Tvorba zisku u verejných vysokých škôl má však význam v prípadoch, keď si potrebujú akumulovať prostriedky do budúcich rokov, napríklad na nákladnejšie rozvojové projekty, alebo v prípade, že potrebujú vyrovnať stratu z minulých rokov (verejná vysoká škola musí v každom prípade celý zisk použiť na svoju hlavnú činnosť). [↑](#footnote-ref-19)
20. ) http://www.eurostudent.eu/results/reports [↑](#footnote-ref-20)